description: Rootsist pärit modell sattus töö ajal seksiorjusse, kuid ta pääses eluga ja tegi oma šokeerivast kogemusest filmi, milles mängib peaosa.

title: Video: seksiorjaks röövitud naine tegi oma kogemusest filmi

maintext:
Rootslanna Frida Farrell oli 22-aastane, kui ta läks Londonisse näitlejaks õppima ning oma õpinguid rahastas ta modellina töötades, edastab The Sun.
Farell kohtus 14 aastat tagasi kuulsal Oxford Streetil umbes 50-aastase Peteriga, kes ütles, et tahab temaga teha reisiteemalise fotoseeria, pakkudes talle 7000 naela. Farell kontrollis mehe tausta ja seni tehtud fototöid ning kõik tundus õige ja autentne. Ka fotosessioon Harley Streetil asunud stuudiokorteris oli korralik, nii nagu professionaalsed fotograafid seda teevad, kaasa arvatud valgustus ja kaamera, kõikjal ringi sibanud assistendid ja rikkalik toidulaud.
Järgmisel päeval palus mees modelli tagasi stuudiosse, sest oli veel vaja pilte teha ning naine läkski heas usus, et tegemist on uue fotosessiooniga.
Seekord lukustas mees pärast naise saabumist ukse ja võttis välja noa, millega Farrelli ähvardas ning talle anti midagi uimastavat juua. Naine ei mäletanud, mis temaga juhtus, kui ta järgmisel päeval võõrast voodist ärkas. Ta hakkas uurima, kuidas välja pääseda, kuid akendel olid trellid ja uks oli lukus, samuti ei leidnud ta midagi, mida relvana kasutada. Uimane naine jäi uuesti magama ning kui ta ärkas, seisis ta voodi juures võõras mees, kes ta vägistas. Siis tuli järjest veel mehi, kes tegid sama. Peteri nimeline mees müüs teda kui seksiorja, teenides sellega raha.
«Ma ei mäleta, kui palju neid mehi oli, arvan, et 4 – 5 meest. Kaitsen ennast sellega, et nende täpset arvu ei mäleta,» meenutas rootslanna.
Naise arvates oli ta kolm päeva teda vägistanud meeste käes vangis, kuid siis avanes tal võimalus põgeneda. Peter oli unustanud ukse lukustada ja Farell kasutas seda ära, et seksiorjusest põgeneda. Ta jooksis kiiresti majast tänavale, peatas takso ja sõitis sõbra juurde, kust ta helistas politseisse. Politsei siiski ei tabanud Peteri nimelist meest, kuna stuudiost leitud sõrmejäljed ei vastanud politsei registris olevatele sõrmejälgedele, samuti ei olnud võimalik jälitada kõnekaardiga mobiiltelefoni.
Nüüd 36-aastane Farell elab USAs, kus tal valmis oma kogemuste põhjal stsenaarium, mille alusel tehti film «Selling Isobel», kus ta mängib peaosa.
«Inimkaubanduse ohvriteks peetakse tavaliselt Ida-Euroopast pärit naisi, kellel ei ole keeleoskust ja keda on lihtne lõksu meelitada. Tegelikult võib ohvriks langeda ükskõik kes. Olen rootslanna, räägin väga hästi inglise keelt ja ma ei ole elanud vaesuses, et peaksin oma keha müüma,» teatas naine.
Ta lisas, et tema puhul kasutati ära ta modellitöö oskust, et lõksu meelitada ja siis panna ta alluma.
«Inimkaubanduse ohvrite üle saavutatakse nii füüsiline kui vaimne kontroll ja nad pannakse tegema seda, mida nad tavaolukorras ei teeks. Need naised on ellujäämise nimel valmis kõigeks, eriti veel siis, kui neil on madal haridustase ja nad on vaesest keskkonnast,» lisas rootslanna.
Pilte vaata siit.


description: Ameerika Ühendriikides Põhja-Carolinas Durhamis asuv Duke´i ülikool pakub maailmas esimesena «mürgisest maskuliinsusest vabanemise ja kosntruktiivse maskuliinsuse» kursust.

title: USA ülikool pakub "mürgisest maskuliinsusest vabanemise" kursust

maintext:
Üheksa nädalat kestva kursuse «Men`s Project» esimene loeng leidis aset möödunud nädalal, edastab The Telegraph.
Duke´i ülikooli esindajate teatel võtsid nad selle kursuse õppeprogrammi, kuna USA ülikoolides on seni suur probleem seksuaalse ahistamise ja seksismiga, mida põhjustavad tavaliselt mehed.
«Meil on kaks eesmärki: esmalt lõhkuda negatiivne maskuliinsus, et siis maskuliinsus ehitada uuesti üles positiivsetel alustel. Maskuliinsust seostatakse tavaliselt mitmete vägivallailmingutega, kuid tänapäeva meestel tuleks õppida vägivallast eemaldumist,» seisab kursuse leheküljel.
Veel lisati, et tänapäeva maskuliinsus tuleb lahata ja siis nagu pusle uut moodi kokku panna, kuna 21. sajandil esitatakse meestele hoopis teistsuguseid väljakutseid kui 20. sajandil.
Duke´i ülikooli naisteuuringute keskus käis maskuliinsuseuuringute teema välja sel kevadel ja alates sellest on projekti kaasatud mitmeid oma ala spetsialiste. Seda toetab samuti Duke`i ülikooli üliõpilasväljaanne.
USAs tehtud uuringu kohaselt tunnevad end kolledžites ja ülikoolides seksuaalsekt ahistatuna 25 protsenti naisüliõpilastest ja seitse protsenti meesüliõpilastest. Ülikoolides levib sõna otseses mõttes vägistamiskultuur.
USAs käivitas seksismiteemalise diskussiooni 2015. aasta dokumentaalfilm «The Hunting Ground», milles kajastatakse seksuaalset ahistamist ülikoolides kui ka väljaandes Rolling Stone avaldatud samateemaline artikkel.

fasttext_language: et


description: Eesti populaarseima telesaate «Su nägu kõlab tuttavalt» kaheksa peategelast avaldavad, mida ja keda nad parodeerides kõige rohkem kardavad ning mida on kellegi teise nahas enda kohta teada saanud.

title: Meie oma Elvis ja Lenny, Geri ja Cher, Scooter ja Scatman

maintext:
Näosaate blogi! Vaata, kui julged: Joosep Järvesaar taaselustas Eurovisiooni aegade halvima etteaste ja naerutas kohtunikud laua alla!
Andrus Vaarik: «See fenomen, mis ma laval nägin, ei allu analüüsile.»


description: USA kolme ülikooli, Michigani, Chicago ja Indiana teadlaste uuringu kohaselt on maailmas kõige empaatilisemad ecuadorlased, leedukad aga kõige vähem.

title: Video: ecuadorlased on kõige empaatilisemad, leedukate empaatilisus on väikseim

maintext:
Empaatilisuse esikümnesse mahuvad lisaks ecuadorlastele saudiaraablased, peruulased, taanlased, britid, lõunakorealased, ameeriklased, taiwanlased, costaricalased ja kuveitlased, edastab Daily Mail.
Sotsiaalteadlased küsitlesid 63 riigis 104 000 inimest, kelle puhul uuriti seda, kui palju neis on empaatilisust ja kas nad oskavad end panna teiste asemele.
Tulemus oli üllatav, sest empaatilisusega hiilgasid riigid, kus on olnud sageli sõdu ja vägivalda.
Viimase kümne riigi seas oli seitse Ida-Euroopa riiki ning leedukatel on kõige vähem empaatiat, kuna nad paigutusid empaatiaküsitluses kõige viimaseks.
Eesti, Soome, Rootsi ja Norra, kuid ka Austraalia paigutusid vähese empaatiaga riikide hulka.
«Lähis-Idat ja Araabia riike seostatakse sageli vägivalla ja agressiooniga, kuid just raskused panevad inimesi kokku hoidma ja asju teiste vaatevinklist vaatama, lisaks vanade tavade säilimine,» sõnas uuringut juhtinud William Chopik.
Lähis-Idas ja Araabias on islamiusu riigid, kus on säilinud vanad tavad ja tugevad perekondlikud traditsioonid. Perekondlikkus on tugev ka Taiwanis, Lõuna-Koreas, USAs ja Lõuna-Ameerikas.
«Globaliseeruvas maailmas on suhted muutunud pinnapealsemaks, suheldakse läbi nutiseadmete ja perekondlikke koosviibimisi on vähem. Nii kuidas muutub maailm, nii muutuvad ka inimesed. Järgneva 20 – 50 aasta jooksul toimuvad uued muutused, mis muudavad suhtumist ja arusaamist, see kehtib ka seni kõrge empaatilisusega lääneriikide kohta nagu USA ja Ühendkuningriik,» selgitas Chopik.
Uuringus jäid «halliks alaks» paljud Aafrika riigid, kus uuringut ei saanud teha või see oli raskendatud.


description: Venemaa tsaaririigis valmis Trans-Siberi raudtee 1916. aastal, saades Venemaa tähtsaimaks raudteeks.

title: Viis fakti 100. aastaseks saava Trans-Siberi raudtee kohta

maintext:
2016. aastal viib rong Moskvast Vladivostokki umbes ühe nädalaga, kuid 100 aastat tagasi sõitis rong läbi Venemaa nelja nädalaga ja kiirusega 32 kilomeetrit tunnis, edastab The Independent.
Tegemist on maailma kõige pikema raudteega, mille pikkus on 9289 kilometrit, läbides kümmet ajatsooni ja kahte mandrit.
Viis fakti Trans-Siberi raudtee kohta:
Seda raudteed ehitati 13 aastat – Vene tsaar Aleksander III teatas 1891. aastal, et käivitatakse läbi Siberi ja Kesk-Aasia kulgeva raudtee ehitusprojekt. Ta andis käsu tõsta makse ja trükkida raha juurde ning pankadel anda ehitamiseks laenu.
Töölised töötasid väga karmides tingimustes ja ekstreemsetes temperatuurides, samuti tuli neil peletada eemale bandiite ja metsloomi.
Maastik oli eripalgeline ja keeruline, seal oli soid, mägesid ja tihedaid metsi, millest läbi tuli raudtee rajada. Baikali järve ääres tuli kaljusse tunneleid lõhata.
Baikali järve ääres transporditi reisijaid praamiga – Trans-Siberi raudtee avati osaliselt juba 1903. aastal, kuid Baikali järve ümbruses oli vaja veel mäesse tunneleid rajada ja selle tõttu transporditi reisijaid seal praamiga. Baikal järve ümber kulgevale lõigule ehitati 33 tunnelit ning rohkem kui 100 silda ja viadukti.
Trans-Siberi raudteed ehitati kiiresti, aastas suutsid töölised maha panna 600 kilomeetri pikkuse lõigu. See oli väga kiires ehitamine kui võtta arvesse, et ehitati 20. sajandi alguses, mil puudusid tänapäevased tehnilised vahendid ja transport.
Trans-Siberi raudteega tahtis Vene tsaaririik näidata oma võimsust – seda raudteed mööda viidi sunnitöölisi Siberisse, kus oli tööjõu puudus. Raudtee viimane lõik ehitati Mandžuuriasse, mille Tsaari-Venemaa sai Hiinalt, et end Kaug-Idas kindlustada. Seda raudteed mööda transporditi Vene-Jaapani sõja puhkedes sõdureid Kaug-Itta.
Vene-Jaapani sõda lõppes 1905. aastal ning pärast seda kartis Venemaa, et Jaapan vallutab Mandžuuria ning Trans-Siberi raudtee kulgemissuunda tuleb selle tõttu muuta.
Rongis olid ka esimese klassi vagunid – läbi Venemaa kulgeva Trans-Siberi raudtee algsed rongid olid luksuslikud ning seal oli esimeses klassis näiteks raamatukogu, marmoriga vannitoad, suur klaver ja restoranis pakuti kaaviari.
Kolmanda klassi reisijad paigutati ruumidesse, kus oli Siberisse ja Kaug-Itta toimetatav kaup.
Trans-Siberi raudtee oli ja on Venemaa majanduse tähtis lüli – üks sajand hiljem mängib see raudtee Venemaa majanduses ikka tähtsat rolli. Raudtee läbib Habarovskit, millest on selle tõttu saanud raudteesõlm ja suurlinn.
Siberis kulgeb ka Baikali-Amuuri magistraalraudtee ehk BAM, kuid see on märgatavalt lühem kui Trans-Siberi raudtee.


description: Täna lõbustab TV3 eetris vaatajaid «Su nägu kõlab tuttavalt» kolmas osa.

title: Näosaate blogi! Kalle Sepp tegi ülitotaka Modern Talkingu ja Andrus Vaarik läks Peeter Ojaga tülli

maintext:
Kristjan Kasearu tõi lavale poprokkduo Olsen Brothers ja nende laulu «Fly On The Wings Of Love».
Olav Osolin: Sa tegid oma fänniarmee totaalselt rõõmsaks, sest nad näevad, et 60 aasta pärast oled sa sama sarmikas kui praegu. Väga šarmantne! Sa panid jälle meie kõigi ette suure küsimärgi, et kuidas ikka oli võimalik sellise loo ja esinejatega ära võita Eurovisioon. Väga armsalt tehtud, täpselt nii, nagu see välja nägi.
Tanja Mihhailova: Kristjan tegi väga hästi. Nasaalne tämber oli olemas ja see imelik käitumine, nagu penskar ikka võiks laulda. Selline jõukam penskar. Eriti meeldisid mulle need taustalauljad, kes tegid seda suurt Eurovisiooni tantsu, et laval oleks midagi peale kahe Taani penskari. Väga rõõmus!
Evelin Võigemast: Minu meelest oli see esitatud nii, kui Eurovisioon oli juba võidetud. Sa said tämbri väga hästi kätte. Sa oled tõesti väga nägus vanahärra.
Andrus Vaarik: Ma sain aru, et selleks ei pea üldse Taani pensionär olema, et elust rõõmu tunda. Su õnn ja rõõm mind rõõmsaks teeb, Kristjan! Ma usun, et sul on väga põnev. Sinu jaoks ei ole probleemi. Kõik on väljakutsed ja see rõõm, mis sealt seest kiirgab, see teeb täiesti kadedaks. Kuulge, ei tasu kadestada Taani pensionäre. Statistiliselt kuuluvad eestlased kuue protsendi maailma kõige rikkamate inimeste hulka. 94 protsenti inimestest, kes elavad maakeral, on meist vaesemad. Nii et ka Eestimaal on võimalik rõõmus olla.
Raivo E. Tammest sai Janis Joplin ja ta esitas lugu «Cry Baby».
Andrus: Su Michael Jackson mõjus ka juba niimoodi, et sa oled kurjast vaimust vaevatud. Nüüd see... seda enam. Ma ei tea, kuidas sa neid rolle ette valmistad. Nad tulevad su sisse kuskilt ja siis nad hakkavad sind painama ja nad peavad sealt välja tulema. Ja vastavalt ümberolevale materjalile nad siis ka välja tulevad. Aga see kirg, see tahtmine, see pühendumus! See on midagi metafüüsilist. Mulle väga meeldis!
Olav: Kui ma olin abiturient, siis mul oli see singel. Teisel pool oli «Mercedes Benz». Ma olen seda väga palju käianud ja selle tõttu ma elasin sulle meeletult kaasa. Ma mõtlesin, et kui kaugele sa välja vead. Eriti mulle meeldis see koht, kus sa vahepeal hakkasid laulma ja ise ootasid, et huvitav, millal see fraas ära lõpeb. Ja siis nagu läksid ja läksid... Ma tuletan meelde, kuidas Pete Townshend vaatas pärast kümnetunnist pummeldamist lava taga Woodstockis ja ütles: «Olgugi, et tal mõnel korral läks väga viltu, on ta ikkagi geniaalne.» Seda võib ka sinu etteaste kohta öelda.
Kalle Sepp kehastas 80ndate popbändi Modern Talking ja laulis nende superhitti «You're My Heart...».
Kalle kõrval astus lavale kohtunik Andrus Vaarik, keda asendas Peeter Oja.
Märt: See on väga lihtne töö, Peeter. Lihtsalt üritad end kõigest hingest targemana näidata, kui sa tegelikult oled.
Andrus: Oleks ma hinges aimanud, et see nii läheb... Juba saan aru, mida Edgar Savisaar tunneb praegu. Sa oled Kadri Simsoni nägu ka!
Evelin: Kalle... Ma pean ütlema, et mulle meeldi kõik, aga miks, jumala eest, on Matti Nykanen seal su kõrval?
Andrus: Märt ei ole üldse Nykaneni moodi mu arust! Kärbseseen. Must.
Evelin: Rahu, Andrus, me peame Kallest rääkima.
Andrus: Miks ainult Kallest?
Evelin: Sest vananeval suusahüppajal ei ole lavale asja. Kalle, see kõik nägi välja nii, et sa vaatad peeglisse ja võrgutad... iseennast. Sest kes võiks olla ilusam kui sina! Aga kuna ma tean, kuidas sa tegelikult kõlad, siis see oli ikka üks ühele. Mulle väga meeldis.
Peeter: See oli tõesti väga hea sooritus. Olen isegi ju teinud seda sama tüüpi... Aga Kallel on üks pluss juures, ta laulis otse, aga meie maigutasime suud. Ta tegi seda suurepäraselt nii vokaalselt kui näitlejameisterlikkuse poolest oli Kalle suurepärane. Aga! Kahjuks... Palun kuula! Andrus, mul on sulle üks küsimus. Ma ei ta, kas sa ei taha või sa ei oska? Aga miks sa ei vanane väärikalt? Vanur! Vanur paneb endale selga ei tea mis, pähe ei tea mida ja mõtleb, kõigele lisaks, et see on ka naljakas. Aeg on edasi läinud! Ära veiderda! Ja palun ära hakka mulle vastu rääkima, seda on piinlik kuulata.
Joosep Järvesaar laulis Kihnu Virve lugu «Elu nooruses».


description: Staarnäitleja Jim Carrey endise kallima Cathriona White`i ema kaebas staari kohtusse, kuna tema väitel nakatas näitleja ta tütre kolmel korral suguhaigusse.

title: Jim Carrey endise kallima ema: staar nakatas mu tütre kolmel korral suguhaigusse

maintext:
Lisaks emale Brigid Sweetmanile andis Carrey kohtusse ka White´i kunagine abikaasa Mark Burton, kuid Carrey on eitanud naise nakatamist, edastab People.
30-aastane White, kes oli Iiri päritoli meigikunstnik, tegi möödunud aasta septembris Los Angeleses ravimite üledoosiga enesetapu.
Naise ema tegi avalduse, milles teatas, et Carreyl peaks olema tema tütre halva kohtlemise pärast häbi, kuna staar manustas talle ka retseptiravimeid, mis tekitasid depressiooni ja võisid ta enesetapuni viia.
«Jim Carreyl peaks olema häbi, kuidas ta kohtles minu tütart ja ka selle tõttu, kuidas ta kasutab Hollywoodi advokaate minu tütre abikaasa Marki maine kahjustamisel. Samuti nakatas staar mu tütre vähemalt kolmel korral suguhaigusse, kuid ta ei võta seda omaks. Carrey hästi tasutud advokaadid üritavad meie perel suu sulgeda, kuid me ei lase seda teha,» teatas surnud naise ema.
Sweetman andis Carrey kohtusse süüdistades teda oma tütre tapmises ja ravimite ebaõiglasel eesmärgil kasutamises.
Kohtudokumentide kohaselt olevat Jim Carrey varjanud Cathriona White`i eest, et tal diagnoositi 2013. aasta jaanuaris suguhaigus ning ta külastas Los Angelese suguhaiguste kliinikut varjunime Jose Lopez all. White`il olevat tekkinud suguhaiguse sümptomid pärast Carreyga seksimist ja ta uuris mehelt, et kas ta võis selle saada temalt.
Väidetavalt sai White Carreylt 2013. aastal esimest tüüpi genitaalherpese, teist tüüpi genitaalherpese ja gonorröa.
Pärast seda olevat Carrey nõudnud, et White allkirjastaks tema advokaatide poolt koostatud dokumendi, milles sätestati, et naine ei tohi pärast lahkuminekut nende suhte jooksul toimunut kuskil avaldada. White keeldus sellele dokumendile allkirja andmast.
Carrey advokaat Martin Singer sõnas, et on Cathriona White`i ema käitumine on mõistetav, kuna ta kaotas oma tütre ja otsib süüdlast, kuid Carrey ei ole süüdi.
«Ema suunas oma viha ja valu Jim Carreyle. Ta käitub samamoodi nagu Cathriona White`i ekskaasa, kes samuti tahab naise kaotuse eest kätte maksta. Cathriona White pesi avalikkuses oma pere «musta pesu» öeldes, et ta oli 15-aastane, kui ta emaga tülli läks ja ema ta kodust välja viskas,» lisas advokaat.


description: Afganistanis Pamiiris niinimetatud Wakhani koridoris, mis jääb Tadžikistani ja Pakistani vahele, elab hõim, mille 12 000 liiget ei tea sõjast, USA sekkumisest ega islamistlikust äärmusrühmitusest Taliban midagi.

title: Pildid ja video: afgaani hõim, mille liikmed ei tea sõjast ega Talibanist midagi

maintext:
See nomaadihõim elab kõrgmäestikus 4500 metri kõrgusel platool karmides tingimustest, kasvatades kariloomi, kes on jakid, edastab Daily Mail.
Afganistani võimud reklaamivad selle hõimu ala kui riigi kõige huvitavamat turismipaika, kutsudes lääne inimesi sellega tutvuma. Sinna minnes tuleb olla valmis minema sajandite taha, sest edasi liigutakse hobustel ja paljudes paikades puuduvad teed.
Prantslasest fotograaf Eric Lafforgue külastas seda vähetuntud paika selle aasta augustis ja jäädvustas hõimu igapäevaelu.
«Reisisin esmalt Khandudi, mis on tuntud kohalike värvikirevate rahvarõivaste poolest. Välisfondi abiga on kohalikud naised avanud turistidele suveniiripoode. Kõige huvitavamad vaatamisväärsused on sealsed eluasemed, mis kohalikus keeles kannavad nime «chid» ning mis on ehitatud kividest ja krohvist,» teatas fotograaf.
Ta lisas, et need majad tunduvad primitiivsed, kuid tegelikult on neis olemas viited islamile. Igas ruumis on viis puidust piilarit, mis tähistavad islami viite põhilist aspekti ja hoiavad üleval «taevast».
Prantslase teatel on nende nomaadide elu tänapäeva kiirest elust peaaegu puutumatu, sest kohalikul hõimul ei ole raadiot, televisiooni, nutitelefone ega internetti. Seega ei ole neist enamikul aimu Afganistanis toimunud sõjast, USA sekkumisest ega ka äärmusrühmitusest Taliban, mille džihadistid nii kõrgel mägedes ei tegutse.
«Seal kasvavaid lapsi ei ohusta ninapidi sotsiaalmeedias olemine. Nad ei tea, kes on jalgpallurid Lionel Messi ja Christiano Ronaldo. Tegemist on ühe viimase hõimuga, kes on jäänud 21. sajandi «võimalustest» puutumata. Just see võib pakkuda turistidele huvi,» jätkas Lafforgue.
Hoolimata Afganistani võimude pingutusest selle koha reklaamimisel, oli Lafforgue seal aasta esimene turist. Kuid kohe saabub seal talv ning lumevaip katab pooleks aastaks maa ja mäed, mil sinna turiste kindlasti ei lähe.
Lafforgue´i teatel sõnas talle hõimujuhi naine, et nad ootavad võõraid endale külla, et neile oma kultuuri tutvustada, kuid nad ei oota neid massiliselt.


description: Peruu võimud uurivad, miks surid ootamatult 10 000 ohustatud liiki kuuluvat konna, kes elasid Lõuna-Ameerika suurima järve, Titicaca juures.

title: Pildid: mis tappis 10 000 Titicaca veekonna?

maintext:
Arvatakse, et Titicaca veekonnad (Telmatobius culeus) kaotasid elu saastunud vee tõttu, mis jõuab järve sinna voolavatest jõgedest, edasta seeker.com.
Peruu loodusvõimud käivitasid uurimise pärast seda, kui Coata jõest leiti tuhandeid surnud konni.
«Kohalike elanike teated ja veeproovid näitasid, et konnad võisid olla saastunud vees, mis nad tappis. Jõevesi võib olla saastunud kilomeetrite ulatuses ja mõjutada kõiki sealseid konni,» teatas Peruu looduskaitseamet.
Peruulased tõid looduse saastamise vastase protesti käigus Titicaca piirkonna keskusse Punosse umbes 100 surnud veekonna, viidates sellega, et kui kiiresti midagi ette ei võeta, siis võivad kõik konnad surra.
Protesti korraldanud Maruja Inquilla teatel peaks need surnud konnad olema võimudele «äratuseks», et konnad on hakanud suure saastuse tõttu massiliselt surema.
«Võime ei huvita, kui ulatuslik on saastatus, kuid surnud konnad peaks neid mõtlema panema. Olukord on hullumeelne. Piirkond vajab korralikku reovee ärajuhtimise süsteemi, kuid seni seda ei ole,» teatas protestinute juht.
Need konnad elavad ainult Titicaca järve ja sinna sisse voolavate jõgede ääres. Kokku on neid jõgesid 27, kuid osad on neist väga saastunud.
Telmatobius culeus konnadel on väga kortsuline nahk selle tõttu, et see aitab neil Andide hõredas õhus hingata
Rahvusvahelise Looduskaitseliidu teatel on viimase15 aastaga nende konnade populatsioon kahanenud 80 protsendi võrra.
Titicaca järve lääneosa on Peruus Puno piirkonnas, idaosa Boliivias La Pazi departemangus. 8372 ruutkilomeetri suuruse järve jagab kaheks, millest üks kannab nime Lago Grande ja teine osa on Lago Huiñaymarca, 800 meetri laiune Tiquine väin.
Järve voolab sisse 27 jõge, millest suurimad on Ramis, Coata, Ilave ja Huancané, need saavad oma vee vihmast ja liustike sulamisveest.


description: Magnetväli on inimsilmale nähtamatu, olles samas väga võimas. Magnetväli tekib elektrilaengutest ning igal magnetil on kaks poolust – põhi ja lõuna.

title: Video: kuidas võimsad magnetid aegluubis objekte lõhuvad

maintext:
Magneti poolust, mis pöördub põhja suunas, nimetatakse magneti põhjapooluseks. See on tähistatud kas sinise või mustaga. Teine, mis pöördub lõuna suunas, on magneti lõunapoolus ja see on tähistatud punasega. Magnetite erinimelised poolused tõmbuvad, ühenimelised aga tõukuvad.
Kui panna võimsate magnetite vahele objekt ja need magnetid tõmbuvad, siis nende vahele jäänud objekt hävineb.


description: Austraalia kohus mõistis õigeks mehe, keda süüdistati kohtingurakenduses Tinder kohatud naise mõrvas.

title: Video: austraallane mõisteti "Tinderi mõrvas" õigeks

maintext:
Nüüdseks 30-aastane Gable Tostee ja 26-aastane Warienna Wright kohtusid esmalt internetis, kuid 2014. aasta augustis silmast silma Queenslandi Gold Coasti majas, mille rõdult naine alla kukkus ja suri, edastab news.com.au.
Prokuröride teatel tekkis paari vahel mehe korteris olles tüli ja naine üritas rõdu kaudu alumisele korrusele põgeneda, kuid kukkus alla.
Uurimine näitas, et mees ei olnud naisega juhtunus süüdi ning kohus vabastas ta mõrvasüüdistusest. Tostee advokaat Nick Dore sõnas, et ta kliendil on hea meel, et juhtum lahenduse sai ja ta läheb eluga edasi.
Tostee ja Wright kohtusid esimest korda näost näkku 7. augustil 2014 Queenslandi kuurordis Surfers Paradise. Vaid paar tundi pärast kokkusaamist kukkus naine 14. korruse rõdult alla.
Kohtus kuulati ära 199-minutiline audiolindistus, mille Tostee tegi salaja nende kohtingust ja sellel on kuulda naist nõudmas, et mees lubaks tal minna.
Prokurörid arvasid, et see lindistus näitab mehe süüd, samas kohtu alla antu advokaat arvas, et see on ta kliendi süütuse kinnitus.
Tostee väite kohaselt tuli Wright talle kallale ja viskas teda ruumis olnud iluasjaga.
Hiljem on kuulda, kuidas Wright palub meest, et ta lubaks tal lahkuda ja ilmneb, et naine on suletud rõdule. Sinna lõksu jäänuna hakkas Wright 14. korruse rõdult alla ronima, et jõuda 13. korruse rõdule, kuid ta libastus ja kukkus alla. Kohtu teatel oli tegemist naise enda otsusega alla ronima hakata ja seega on see õnnetusjuhtum.


description: Briti koomik Bill Bailey rääkis «Ringvaates» oma toredast kogemusest Eestis.

title: Bill Bailey tegi Eestis toreda avastuse: ma sattusin nagu mingisse veidrasse taevasse!

maintext:
Bailey esines Eestis teist korda, kuid juba esimesel korral tundus talle, justkui ta oleks siin varem käinud.
«Mulle väga meeldib siin. Eelmine kord oli mul võrratu elamus. Istusin kohvikus ja korraga akna taga... See oli täielik deja vu! Mõtlesin, et ma olen siin varem olnud. Aga ma polnud Eestis käinud! Mis kurat see on...!» meenutas Bailey.
«Väljas paistis raudtee ja mingid väravad selle taga. Ütlesin, et ma ju tean seda kohta! Siis mõistsin, et see meenutab mulle mu üht lemmikfilmi, Tarkovski «Stalkerit». Siis ütles keegi, et siin ju seda filmitigi.»
«Nii olin sattunud ühe mu lemmikfilmi võtteplatsile. Ma olin nagu mingisse veidrasse taevasse sattunud,» rõõmustas ta.


description: USA telekanal NBC vallandas hommikusaate «Today» saatejuhi Billy Bushi, kes aastaid tagasi koos nüüdse vabariiklasest presidendikandidaadi Donald Trumpiga rääkis naistest halvustaval toonil.

title: Video: NBC vallandas saatejuhi, kes kunagi koos Trumpiga naisi mõnitas

maintext:
Reutersi teatel oli vallandamise põhjuseks skandaalne video, mis jõudis avalikkuse ette möödunud reedel.
Bush töötas 2005. aastal saate «Access Hollywood» juhina ja siis oli külaliseks Donald Trump. Mõlemad mehed loopisid naiste aadressil solvanguid, üritades üksteist üle trumbata, kuid saatejuht ei teadnud, et Trump selle kaadritaguse vestluse salvestas.
Bush avaldas kohe pärast kummalise video avalikukstulekut vabanduse.
«Mul on selle video tõttu häbi, kuid see juhtus 11 aastat tagasi, mil olin noorem ja kogenematum. Olin rumal, et läksin Donald Trumpi mänguga kaasa,» teatas endine saatejuht.
Saate «Today» produtsent Noah Oppenheimer teatas töötajatele, et Billy esinemine videol on skandaalne ja ta negatiivsed kommentaarid naiste aadressil ei ole õigustatud, selle tõttu tuli ta vallandada.
NBC teatel ei näe Bushi enam tänasest «Today» saatejuhina.


description: Jaapani autotootja Toyota hakkas valmistama väikeseid roboteid Kirobo Mini, millel on «nutiaju» ja kaamera ning mis on mõeldud lapseta paaridele last asendama.

title: Pildid ja video: Toyota pakub lapseta paaridele Kirobo Mini robotit

maintext:
Järgmisel aastal müügile jõudev robot suudab oma «pereliikmed» tunda ära nii nende liigutuste kui hääle järgi, edastab The Guardian.
Robotidisaineri ja arendusjuhi Fuminori Kataoka teatel käitub robot nagu laps. Näiteks ta kõigub istudes sama moodi nagu väikelaps, kellel tasakaalutunnetus alles tekib.
Väikes elapse moodi käitumine ja häälitsemine paneb ta omanikke tundma, nagu neil oleks «laps», keda tuleb hellitada.
Toyota arvates on see uus toode menukas, kuna Jaapanis on juba mõnda aega madal iive ja inimesed tahaksid rohkem olla koos väikelastega.
Väikese roboti hind on 40 000 jeeni (350 eurot), temaga on kaasas «turvahäll», mille abil saab ta panna autos näiteks topsihoidjasse.
Kataoka sõnul on see robot samm edasi arenenumate robotite suunas. Tulevikus peaks robotid muutuma veelgi inimese sarnasemaks ning reageerima inimeste tunnetele ja näoilmetele.
Jaapanis toodetakse enim tööstusroboteid, kuid seal tegeletakse ka seltsirobotite loomisega. Väga menukas on hüljest meenutav robot Paro, kes sobib kaaslaseks dementsust põdevatele eakatele.


description: Muusik Stig Rästa ja tema kallim Karina Vesman said eile, laupäeval vanemateks.

title: Palju õnne! Stig Rästa sai isaks ja pani tütrele staarile väärilise nime

maintext: Mendi-Anna võttis Evelin Ilvese pihtide vahele: Mul on ka küsimus. Miks sina oma välimust muutsid?


description: Põhja-Rootsis Mallas puhkusel olnud õpetaja Siv Poijo kaamera ette jäi ebatavalise valge karvaga põhjapõder, kelle karjaliikmed olid tavalist tumehalli-pruuni värvi karvaga.

title: Piltuudis: rootslanna kaamera ette jäi haruldane valge põhjapõder

maintext:
Rootslanna sõnas Caters News uudisteagentuurile, et valge loom paistis karjas kohe silma ja tal õnnestus mõneks ajaks seisma jäänud ebatavalisest põhjapõdrast pilte teha.
Saami kultuuris peetakse valge karvaga põhjapõtra õnne toovaks loomaks, eriti hinnatud on valge karvaga emane põhjapõder, kes võib veel samasuguseid järglasi saada.
Iga sealne põhjapõdrakasvataja loodab, et ta karjas oleks mõni niisugune loom.
Varasematel aegadel ohverdasid saamid valge põhjapõdra või kitse jumalatele.
Põhjapõdrad on huvitavad selle poolest, et nad on ainsad hirvlased, kelle emasloomadel on sarved.


description: Neljapäeval, 6. oktoobril esilinastus Coca Cola Plazas andeka režissööri Vallo Toomla mängufilm «Teesklejad», mille peaosatäitjateks on Mirtel Pohla ja Priit Võigemast.

title: Suur pildigalerii: Esilinastus Vallo Toomla film "Teesklejad"

maintext:
Elu24 Cannes'is! Baltic Event korraldas Eesti paviljonis piduliku vastuvõtu
16. mail korraldas Cannes'i Eesti paviljonis oma vastuvõtu rahvusvaheline filmiturg Baltic Event, mis toimub iga-aastaselt Tallinna Pimedate Ööde Filmifestivali filmitööstusele suunatud ürituse Industry@Tallinn raames. Baltic Event toimub tänavu 15. korda ning on saanud regiooni suurimaks ja rahvusvaheliste professionaalide poolt hinnatuimaks kaastootmisturuks, kust on oma teed rahvusvahelistele turgudele ja festivalidele alustanud sajad filmiprojektid.


description: New Yorgis toimus eile katoliku organisatsiooni Alfred E. Smith Memorial Foundation heategevuslik lõunasöök, millel osalesid ka USA vabariiklaste presidendikandidaat Donald Trump ja demokraatide kandidaat Hillary Clinton.

title: Pildid ja video: Clinton ja Trump oskavad enda ja üksteise üle naerda

maintext:
USA meedia teatel olid külalised istuma pandud nii, et Trumpi ja Clintoni vahel oli kardinal Timothy Dolan, kelle sõnul õhkus ta lauakaaslastest ükteise vastast vaenu.
Nii Trump kui Clinton esinesid kõnega, milles nad naerutasid kohal olnud üksteist tögades, kuid naersid ka iseenda üle.
Tavaliselt jätavad kandidaadid sellisel sündmusel poliitilised erimeelsused kõrvale ja üksteist ei rünnata otse ja nii see üldjoontes oligi, sest Clinton kui Trump naerutasid rahvast eneseirooniaga.
«Tegemist on nii erakordse sündmusega, et ma jätsin seekord oma lõunauinaku selle tõttu ära,» lausus Clinton.
«Olen siin küll esinemas, kuid tegelikult võtan selliste kõnede eest üsna suure tasu, seega saate nüüd erikohtlemise osaliseks, kuna ma ei võta tasu,» jätkas Clinton viitega vabariiklaste kriitikale, et ta võtab oma esinemiste eest suurfirmade sündmustel krõbedat tasu.
Trump omakorda naerutas rahvast oma naise Melania kõnega, mille ta kandis ette vabariiklaste parteikongressil, kuid hiljem paljastus, et osa sellest oli esileedi Michelle Obama 2008. aasta kõnest.
«Meedia on sel aastal olnud väga poliitiline. Tahate selle kohta tõendeid? Michelle Obama pidas kõne ja see meeldis kõigile, kõik pidasid nii teda kui kõne suurepäraseks. Minu naine Melania pidas peaaegu samasuguse kõne, kuid kõik kargasid talle kaela, ma tõesti ei saa aru, miks,» teatas Trump.
Trump käsutas oma naise Melania püsti, et kõik ikka näeksid, kellest jutt käib.
Kandidaatide esimemiste teine pool muutus üksteise ründamiseks. Kohal olnud vilistasid Trumpi välja, kui ta süüdistas Clintonit korruptsioonis ja rahva petmises, kuid ka selles, et Clinton tegelikult ei salli katoliiklasi.
Trumpi ja Clintoni vahel istunud kardinal Timothy Dolan sõnas hiljem meediale, et kahe kandidaadi vahel istumisel tekkist tal selline tunne, nagu ta oleks kas külmikus või põhjapoolusel, sest kandidaadid olid naeratustest ja huumorist hoolimata emotsionaalselt jääkülmad.
Tegemist oli Clintoni ja Trumpi viimase silmast silma kohtumisega enne 8. novembri valimisi.
Hetagevuslikul lõunasöögil koguti vähekindlustatud laste heaks kuus miljonit dollarit.


description: Rootsi Akedeemia teatas 13. oktoobril, et ameeriklasest  muusik ja laulukirjutaja Bob Dylan sai Nobeli kirjanduspreemia, kuid nüüd, ligi kaks nädalat hiljem ei ole ta endast ikka märku andnud.

title: Rootslased Bob Dylanist: ta ei hooli Nobeli kirjanduspreemiast

maintext:
Möödunud nädalal ilmus Dylani leheküljele märge, et ta sai Nobeli kirjanduspreemia, kuid see kadus sealt kiiresti, edastab The Local.
Rootsi Akadeemia esindajad üritasid kuulsa mehega kontakti saada, et talle ametlikult preemia saamisest teatada, kuid see ei õnnestunud.
Dylani soovimatus kommenteerida Nobeli preemia saamist on tekitanud hämmastust, osa inimesi peab teda ülbeks, teised arvavad, et ta ei taha seda preemiat, kuna ta teab oma väärtust ka ilma selleta.
Bob Dylan sai Nobeli kirjanduspreemia oma raamatu «Lyrics 1962 – 2001» eest.
Rootsi reporterid uurisid, mida rootslased arvavad Dylani arvatavast arrogantsusest.
Stockholmis elava 23-aastase Donny arvates ei ole Dylan ülbe, vaid ta näitab oma vaikimisega, et ta ei hooli auhinnast ja sellisest tähelepanust.
32-aastase Rita Loibli sõnul võib Dylan pisut ülbe olla, kuid see on tema otsus, kui ta Nobeli auhinda ei taha, sest seda ei saa talle peale sundida.
«See on kummaline, et ta ei ole reageerinud, kuid see võib tähendada, et ta ei soovi preemiat ja vaikimine näitab seda,» selgitas 32-aastane Jessica Creutzer.
29-aastase Erik Hedenviny arvates ei ole mingit tähtsust, kas Dylan reageerib või mitte, sest tal on varasemast palju muusikaauhindu, mis on tema jaoks tähtsamad kui Nobeli auhind.
«Kõik ohkisid ja ähkisid, kui Dylan selle sai ja siis hakkasid ootama tema reaktsiooni, kuid seda ei järgnenud. Tekkis segadus, mida oodatakse lahendama Dylanit, kuid ta ei pruugi seda teha. Milline võib olla ta järgmine samm, keegi ei tea,» lisas rootslane.
70-aastase rootslanna Anna arvates tegi Rootsi Akadeemia valesti, et andis Nobeli kirjanduspreemia Bob Dylanile, kuna laulusõnad ei ole tõsine kirjandus.
26-aastase Georgina teatel ei teata USAs Dylanile Nobeli preemia määramisest hoolimata, et muusik on ameeriklane.
«See on naljakas, saabusin just USAst. Ütlesin seal oma tuttavatele, et Bob Dylan sai Nobeli kirjanduspreemia, kuid ameeriklastel ei olnud aimu, mis preemia see on. Nad küsisid, et kas see on tähtis,» selgitas rootslanna.
Kas Bob Dylan ilmub 10. detsembril Stockholmis toimuvale Nobeli auhinnagalale, ei ole teada, sest kontakt temaga puudub. Küll aga edastati talle kutse sellele sündmusele.


description: Egiptuses Giza platool asuvat Suurt püramiidi uuriva rahvusvahelise teadlastemeeskonna sõnul leidsid nad sellest erinevate uuringute abil kaks seni mitte teada olnud tühimikku, mis viitavad, et 4500 aastat tagasi rajatud püramiid peidab endas veel saladusi.

title: Egiptuse Suurest püramiidist leiti kaks senitundmatut tühimikku

maintext:
Sellise teate edastasid projekti Scan Pyramids esindajad, kes kasutavad tänapäeva tipptehnoloogiat uurimaks püramiide, mille seas on Giza püramiid, viltune püramiid ja Dahshuri Punane püramiid, edastab seeker.com.
Uuringu taga on Egiptuse Kairo ülikool koos Prantsusmaal Pariisis asuva mittetulunudusorganisatsiooniga, mis tegeleb maailmapärandiga. Püramiidiprojektis kasutatakse eelkõige kolme innovatiivset tehnikat, elementaarosakestel müonitel põhinevat, termograafiat ja 3D simulatsiooni.
Nüüdses uuringus leiti püramiidi kirdeosas 103 meetri kõrgusel senitundmatu tühi koht, mis oletatavalt on haua- või varakamber, põhjaosas aga tühimik, mis võib olla käik.
«Tegemist võib olla käiguga, mis oletatavalt suundub püramiidi tipu poole,» teatas Pariisi instituudi esindaja Mehdi Tayoubi.
Ta lisas, et kahe leitud tühimiku vahel ei ole veel ühendust leitud.
Giza Suure püramiidi lasi ehitada vaarao Cheops, keda tunatkse ka Khufu nime all. Tegemist on sealsest kolmest püramiidist suurimaga, olles samas antiikaaja säilinud maailmaime.
2015. aasta detsembris tehtud termaaluuring, mille viis läbi prantslasest infrapunaspetsialist Jean-Claude Barré, näitas et, monumendi põhjaosas võib olla senitundmatu käik, mille ülaosas on kivid paigutatud V-kujuliselt, kuna see takistab varisemist.
Veel tehti müonide uuring, mis näitas ära püramiidi paksemad ja õhemad kohad.
«Nii nagu inimkehale saab teha röntgenuuringu, saab müonide abil uurida ehitisi. Need elementaarosakesed on 200 korda raskemad kui elektronid ning liiguvad läbi tihkete ja tahkete struktuuride nagu seda on ehitised ja mäed,» selgitasid teadlased.
Müonide liikumisest tehti video, mida analüüsisid Jaapani Nagoya ülikooli teadlased ja see näitas, et kuna suur osa müoneid liikus voona, siis viitab see käigulaadsele avausele ja veel ühele tühimikule.
Teadlaste sõnul tuleb otsida anomaaliaid, sest just need viitavad käikudele, koridoridele ja ruumidele. Täispildi saamiseks luuakse püramiidist 3D kujutis, kuhu pannakse kõik varasemalt teadaolev selle ehitise kohta, kuid lisatakse ka nüüd avastatu.


description: Kolmapäeval algas Kultuurikatlas kümnes Tallinn Fashion Week. Elu24 teeb igast päevast otseülekande.

title: TFW otseülekanne: Tallinn Fashion Weeki kolmanda päeva moekollektsioonid

maintext:
Loe, kes on Järvsoo lemmikdisainerid
Aldo Järvsoo: kui me kümne aasta eest TFW lõime, oli siin õudselt vähe moodi


description: «Su nägu kõlab tuttavalt» viiendas saates selgusid need staarid, keda parodeeritakse järgmisel pühapäeval.

title: Loe, milliseid värvikaid staare parodeeritakse kuuendas näosaates


description: Sotsiaalmeedias levivad fotod, mis pärinevad 1960. aastatest ning sellel oleks nagu näitleja Matt Damon.

title: Matt Damonil on teisik, kes oli noor 1960. aastatel

maintext:
Tegelikult on neil piltidel 1941. aastal sündinud mees, kes on praegu 75-aastane ja elab Seattle´is, edastab Daily Mail.
Tegemist ei ole 45-aastase Matt Damoni isa või sugulasega, vaid kaks meest on lihtsalt välimuselt sarnased. Redditis pilte näinud kommenteerisid, et Matt Damonil on teisik, kes oli noor siis, kui staari ei olnud veel sündinud.
Redditisse fotosid pannud mehe teatel on neil piltidel ta ema ja isa 1961. aastal oma pulmapäeval.
Juures on tekst: «Minu vanemate pulmapäev 1961. aasta veebruaris. Mu isa näeb välja nagu Matt Damon».
Mehe teatel tehti pildid Seattle´i eeslinnas, ta vanemad elasid koos õnneliku elu, kuid ta ema suri möödunud aastal.
Redditis neid vanu pulmapilte näinute sõnul näeb mehe isa tõesti välja nagu Matt Damon.
Pilte vaata siit.


description: «Suure komöödiaõhtu» ülekuulamine tõi selgust Ruhnu karu salapärase kadumise kohta, kui kadakane Saare naine Reet Pull teatas, et peab karu kodus nagu kassi.

title: Galerii ja video: "Suur komöödiaõhtu" andis vastuse, kuhu kadus Ruhnu karu

maintext:
Tänases «Suures komöödiaõhtus» võttis erikülaline, sarjadest «Viimane võmm» ja «Siberi võmm» tuntud uurija Mikk Kotkas (Üllar Saaremäe), ette ülekuulamise ja selle käigus saigi selgeks, et Reet Pull on Ruhnu karu endale lemmikloomaks koju võtnud.
Pikantne lugu praamiseiklusest ja karust võitis ka «Suure komöödiaõhtu» stuudiopubliku südame ja Juss Haasma kehastatud Reet Pull lõpetas saate võitjana.
Saatest seekord veel ükski naljategelastest lahkuma ei pidanud, kuid kaugel pole seegi päev.


description: Seriaalist «Sherlock» ja lavastusest «Hamlet» tuntud briti näitleja Benedict Cumberbatchi abikaasa Sophie Hunter ootab teist last.

title: Benedict Cumberbatchi naine ootab teist last

maintext:
Mitmete meelelahutusväljaannete teatel oli 38-aastasel Hunteril ta mehe uue filmi «Doctor Strange» esilinastusel Los Angeleses beebikõhtu näha.
Paar abiellus 2015. aasta 14. veebruaril ning nende esimene laps, poeg Christopher sündis sama aasta juunis.
40-aastane Cumberbatch on mitmes intervjuus rõhutanud, et ta tahab suurt perekonda, kasutades väljendit «batch of boys» (poistekamp). Meedia tegi selle ümber sõnaks «cumberboys».
Benedict Cumberbatch kehastab filmis «Doctor Strange» geeniusest kirurgi Stephen Strange`i, kes saab õnnetuses vigastada, kuid teda asub kurjaga võitlemiseks välja õpetama Tilda Swintoni tegelane Ancient One. Kurikaelaks on Kaecilius, keda kehastab seriaali «Hannibal» staar Mads Mikkelsen.


maintext:
Ott Kiivikas tuli Prahas kulturismivõistlusel neljandaks. Kristina Nuut ja Kaspar Tõnisson pääsesid kümne parima sekka.
30. septembril ja 1. oktoobril toimus Prahas kulturismi- ja fitnessivõistlus EVLS Prague. Ott Kiivikas tuli neljandale kohale, Kaspar Tõnisson ja Kristina Nuut pääsesid kümne parima sekka kuid jäid napilt välja finaalist.
EVLS Prague on äärmiselt kõrgetasemeline võistlus, kuhu sõidavad igal aastal kohale maailma parimad kulturismi- ja fitnessisportlased. Nii ka sel aastal.
Parima tulemuse eestlastest tegi Ott Kiivikas, kes kategoorias -90kg tagas kindla pääsu finaalidesse ning lõpetas neljandana. Oti võistluskategooria on üldjuhul -85kg ning seega võistles ta koos mitmetete suurema kaaluklassi sportlastega.
Kaspar Tõnisson rannafitnessi kategoorias +178cm ja Kristiina Nuut bikiinifitnessis -172cm pääsesid äärmiselt tihedas konkurentsis kümne parima sekka, kuid jäid napilt välja finaalist, ehk esikuuikust.
EVLS Prague võistlusel on sportlastel võimalus lunastada pro-kaardi eest, mida jagatakse iga kategooria absoluutvõitjatele. See toobki kohale eriti kõrgetasemelise võistlejaskonna.


description: USAs New Yorgis Keskpargi lähedal asuvas hoones on Iraagi alaline esindus, millel on sünge saladus, kuna seal oli aastaid tagasi piinakamber.

title: Saddam Husseini režiimil oli väidetavalt New Yorgis salajane piinakamber

maintext:
Kahe anonüümseks jäänud Iraagi endise diplomaadi teatel lasi sellesse viiekordsesse hoonesse aadressil 14East 79th Street rajada luure- ja piinamiskeskuse 1979. aastal Iraagis võimule tulnud diktaator Saddam Hussein, edastab news.com.au.
Saddamile truud salapolitseinikud, keda tunti kui Mukhbarati agendid, võtsid USA pinnal kinni seal elavaid iraaklasi ja piinasid neid selles kambris eesmärgiga, et need isikud teeksid türannliku Saddami ja tema valitsusega koostööd.
«Tegemist oli pimedate, helikindlate ruumidega, millel olid tugevad uksed, millest oli raske sisse ja välja murda. Piinamiskamber oli tehtud helikindlaks, et piinatavate karjed ei kostuks välja ega segaks ka diplomaatide tööd,» teatasid allikad.
Teada on, et samasugused piinamiskambrid on ka teistes Iraagi diplomaatilistes esindustes, kaasa arvatud Ida-Euroopas ja Araabiariikides.
Saddami režiimi ekspertide teatel kasutasid Mukhbarati agendid julmi piinamisvõtteid. Piinamise käigus hukkunud saadeti Iraaki tagasi «diplomaatilise postina», mis rahvusvaheliste regulatsioonide kohaselt on puutumatu.
Allika teatel ei soovinud mitte üksi iraaklane langeda salapolitsei kätte, sest see võis elu maksta.
Saddam Hussein kukutati võimult 2003. aastal pärast seda kui USA väed tungisid Iraaki, siis lagunes ka salapolitsei. Hussein hukati 2006. aastal süüdistatuna inimsusevastastes kuritegudes.
«Pärast Husseini võimult kukutamist võtsid USA ametnikud hoone üle ja see otsiti läbi. Arvutid viidi uurimiseks kaasa ja nad sisenesid ka piinakambrisse. Ameeriklased olid põhimõtteliselt Iraagi territooriumil, kuid kuna meil puudus valitsus, siis me ei saanud neid takistada. Saime oma ruumid siiski kiiresti tagasi,» teatas anonüümne allikas.
Iraagi saatkondades ja esindustes diplomaatilise puutumatuse sildi all tegutsenud salapolitsenikud kandsid üheksamillimeetriseid poolautomaatpüstoleid ja saatkondades oli ka mitu Kalašnikovi.
New Yorgi diplomaatilise esinduse keldris olevatest ruumidest esimene oli salaagentide kontor, teine oli kommunikatsioonikeskus, kust nad saatsid šiferkirju Baghdadi ja said neid sealt vastu ning kolmandas piinati kinnivõetuid.
Iraagi agentidele oli teada, et USA võimud neid jälgivad, kuid nad oskasid oma jälgi peita.
2014. aastal renoveeris Iraak New Yorgis asuva esinduse ruume ning agentide salakamber ehitati ümber köögiga puhkeruumiks. Seal on ka portreed kõikidest Iraagi juhtidest, kuid puudub Saddam Husseini oma.
Iraagi alaline esindus ei soovinud kommenteerida, kas seal võis kunagi olla piinakamber.


description:
Kuna esimesel katsel riigikogus ja hiljem ka valimiskogus jäi president valimata, kogunes riigikogu täna uuele katsele. Presidendikandidaadiks oli Kersti Kaljulaid, kelle seadsid üles 90 riigikogu liiget.

Kersti Kaljulaid sai riigikogult 81 poolthäält ja on esimene Eesti naispresident!

Palju õnne!

title: Palju õnne! Kersti Kaljulaid sai 81 poolthäält ja on esimene Eesti naispresident!

maintext:
Elu24 video! Metsatöll avaldas,
miks nad ei tee bändiga proove
ja ei osale Eesti Laulul


description: Odavlennufirmas Transavia töötava stjuardessi salajane seksipäevik jõudis Hollandi meedia kätte ning sellest avaldati lõike, mis paljastavad lennukite pardal toimuvat.

title: Hollandi meedia sai stjuardessi salajase seksipäeviku

maintext:
46-aastane nelja lapse ema pidas päevikut, milles on kirjas kõik seksiseiklused, mis toimusid tema ja ta kolleegide vahel, edastab Daily Mail.
Naise abikaasa leidis päeviku, mille kohaselt leidsid stjuardessi seiklused aset aastaid, ta seksis lennu ajal kokpitis kui ka sihtkohtade hotellides pilootidega.
Abikaasa otsustas naisele kätte maksta sellega, et saatis digitaalsel kujul päeviku Hollandi meediaväljaannetele, tekitades sellega skandaali.
Transavias tekkis pärast päevikuleket kriis, nii lennufirma kui päevikut pidanud stjuardess läksid kohtusse, et päevikus kirjas olevate «kuumade sündmuste» detailid ei jõuaks meediasse.
Transavia teatel ei olnud abikaasal õigus oma naise päevikut avalikustada, sest seal on lennufirma töötajate kohta isiklikku ja kompromiteerivat materjali. Samuti saab selle tõttu kannatada lennufirma maine.
Päevikus on kõikide nende isikute nimed, kellega stjuardess aastate jooksul on harrastanud abieluvälist seksi. Mitmed neist seksipartneritest on abielus.
Anonüümseks jääda soovinud stjuardessi sõnul ei ole ta päevikus kirjas olev tõde, vaid suur osa sellest on väljamõeldis, kuid Transavia arvates naine valetab ja neil on õigus oma mainet kaitsta. Lennufirma edastas töötajatele instruktsioonid, et nad ei tohi meediale juhtnut ja lennukite pardal toimuvat kommenteerida.
Transavia käivitas firmasisese uuringu, mis peaks andma vastuse, kas stjuardessi päevikus on kirjas tegelik elu või on see fiktsioon. Hollandi lennundusametnike teatel nad ei sekku, kuna see on Transavia siseprobleem.
Transavia kuulub KLM/Air France`ile.


description: Kolmapäeval, 19. oktoobril täitub Kultuurikatel Tallinn Fashion Weeki 10 aasta juubelisäraga. Neli päeva kestev üritus toob vaatajateni suurejoonelise moespektaakli, mille raames saab näha 22 moedisaineri värskeimat loomingut, võrratut Kuldnõela galat ning noorte moekunstnike näitust "Minimalism". Elu24 teeb moenädalat otseülekande.

title: TFW otseülekanne: Tallinn Fashion Weeki esimene päev ja Kuldnõela gala

maintext:
TFW esimene päev toob publikuni noore moetalendi, Tallinna Ettevõtlusinkubaatori disainerid ning Kuldnõela ja Hõbenõela auhindadele nomineeritud moekunstnike vapustavad kollektsioonid.
Gita Siimpoeg toob moelavale värske hingamise
Eesti Kunstiakadeemia tekstiilidisaini 3. kursuse tudeng Gita Siimpoeg on julge ja karakterit täis moekunstnik, kes astub Tallinn Fashion Weekil üles esimest korda. Tema kollektsioon "Don't call me baby" toob publikuni siidkleidid, 90ndatele iseloomuliku mässumeelsuse ning naiselikult pastelsed toonid, ühendades rõivastes nii selge attitude'i kui ka Saaremaa piigale omase maaläheduse. Kollektsioonis mängivad tähtsat rolli ka rüiuvaipadest inspireeritud mantlid ja kaelaehted, mis annavad üdini naiselikele siidkleitidele maskuliinsema varjundi.
Inkubantide katkematu võidukäik
Tallinna Ettevõtlusinkubaator toob Tallinn Fashion Weeki moelavale Raili Nõlvaku ja Kokomo Collectioni - inkubantide loomingus on tähtsal kohal nii naiselikkus kui ka põnevaid detailid ning ootamatuid lõikeid ja vimkasid leidub mõlemas kollektsioonis. Raili Nõlvaku uus kollektsioon mängib geomeetrilise loogika ja vaoshoitud värvigammaga, poetades detailidesse ka intensiivsemaid värvielemente. Kokomo Collectioni värskeid rõivaid ehib aga litrisära ning brändi uus kollektsioon annab julge ja retrohõngulise stilistikaga minimalistlikele trendidele tugeva vastulöögi.
Eesti tähtsaim moeauhind
Tallinn Fashion Weeki esimest päeva jääb lõpetama suurejooneline Kuldnõela gala. Eesti moedisaini auhind Kuldnõel antakse silmapaistvale moedisainerile või kaubamärgile loomingulise järjepidevuse eest vähemalt viie viimase aasta vaates, pidades silmas kollektsioonide kvaliteeti ja funktsionaalsust, ajakohasust ja ilu, müügiedu ja ekspordivõimekust. Hõbenõel antakse välja viimase aasta säravaima panuse eest meie moeellu - see on auhind julge pealehakkamise, erakordse ettevõtlikkuse, originaalse idee ja energilise teostuse eest. Käesoleva aasta Kuldnõela nominendid on Lilli Jahilo, Kristel Kuslapuu ja Thea Pilvet-Martinson kaubamärgiga Althea, Hõbenõela nominendid on Kätlin Kikkas kaubamärgiga KÄT, Margit Peura kaubamärgiga Whitetail ning Roberta Einer.
Ajakava:
Kolmapäev 19.10
18.00 Gita Siimpoeg, Tallinna Ettevõtlusinkubaatorid: Raili Nõlvak, Kokomo Collection
20.00 Samsung Galaxy esitleb: Kuldnõel
Vaata otseülekannet esimesest päevast!


description: Teadusajakirjas Plos One avaldatud uuringukokkuvõtte kohaselt mõjutab välimus üsna palju, kas kandideerija saab töökoha või mitte, sest tööandjad võivad langetada kandidaadile näkku vaadates vaid sekunditega otsuse, kas see isik on sobiv.

title: Tööandjad võivad lükata punnis põskede ja jämeda kaelaga naiskandidaadi kõrvale

maintext:
Uuring näitas, et naistel mängib tööle saamisel rolli kehakaal ning kui naine on natuke ülekaaluline, kahanevad ta võimalused, edastab iltasanomat.fi.
Teadlased tegid meeste ja naiste nägudest arvutipildid, millel on samasugused näod, kuid üks oli kõhnem ja teine priskem variant. Pilte näidati firmade juhtidele ja personalispetsialistidele.
Ilmnes, et tööandjad eelistasid saledama välimuse, mitte punnis põskede ja paksema kaelaga naisi, kuigi piltidel olnud inimesed olid kõik normaalkaalus. See kehtis eriti teenindussektorisse palgatavate naiste kohta.
Võimalikke tulevasi tööandjaid ei huvitanud meeste puhul, kas neil olid põsed punnis ja kael jämedam. Samuti ei pööranud nad tähelepanu, kas mees võis olla ülekaaluline.
2012. aastal avalikustatud uuringu kohaselt on ülekaaluliste naiste seas kaks korda suurem töötuks jäämise risk kui normaalkaaluliste seas. Samuti said need inimesed keskmisest vähem palka, kuid sama ei kehti meeste kohta.
Veel ühest uurimusest selgus, et mida kenam oli kandidaadi nägu fotol, seda suurema tõenäosusega kutsuti ta tööintervjuule. Seda erinevust oli märgata ka meeste juures, kuid siiski vähem kui naiste puhul.
Uurijate arvates näitavad need faktid, et naisi ja mehi koheldakse tööturul ebavõrdselt, seda just siis, kui valik tehakse rõhuga välimusel.
Välimust peetakse tähtsaks mitmel tööalal, kuid eelkõige teenindussektoris ning tulevikus võib selline suund süveneda.


description: Saksamaal Ulmis asuv kuulsal kirikul on probleeme seal ennast kergendavate meestega, kuna uriin, milles on sooli ja happeid, hävitab ehitist.

title: Saksa Ulmi katedraal on hädas urineerijatega

maintext:
BBC teatel on Ulmi linnavõimud üritanud kiriku juures urineerimise probleemi lahendada trahvi tõstmisega, kuid seni ei ole see õnnestunud. Aasta alguses teatati, et urineerimise eest kiriku välisseinale hakkatakse trahvima 100 euroga, kuid ikka käiakse seal põit kergendamas.
Ulmi linnavalitsuse arhitektuurimälestiste kaitse osakonna juhi Michael Hilberti teatel on nad jälginud turvakaamerate abil kiriku juures toimuvat pooleteise aasta jooksul, kuid travihoiatusest hoolimata ei ole inimesed oma käitumist muutnud, sest kiriku juurest on leitud nii urineerimisjälgi kui okset.
«Ma ei ole mingisugune «urineerimispolitsei», kuid teen kõik, et inimesed ei käituks enam antisotsiaalselt ega kahjustaks kultuuriväärtust,» lisas sakslane.
Ulm Minsteri torni kõrgus on 161,53 meetrit ja selle tõttu viidatakse sellele kirikule sageli kui katedraalile. Kiriku liivakivist vundament on väga halvas seisus ja selle tõttu seda renoveeritakse.
Hilberti sõnul toimub kiriku lähistel aastaringselt mitmeid sündmusi, kuid nende korraldajad ei too kohale tasuta välitualette ja selle tõttu lähevad eelkõige mehed, kuid ka mõned naised, oma loomulikke vajadusi tegema gooti katedraali juurde.
Kiriku lähistel on politseipatrulle suurendatud, kuid viimasel ajal ei ole keegi kiriku juures urineerimisega vahele jäänud. Samuti ei ole rahvale mõjunud võrdlemisi suure trahvi oht.
Ulmi Minsterit peetakse seni maailma kõige kõrgema torniga kirikuks, kuid Hispaanias Barcelonas 2026. aastal valmiva Sagrada Familia tornid on kõrgemad. Antoni Gaudi meistriteos kõrgub 172,5 meetri kõrgusele.
Ulmi katedraali hakati ehitama 1377 ja see valmis alles 1890.


description: Briti Cambridge’i ja Oxfordi ülikooli teadlaste sõnul tegid nad esmakordselt kindlaks hiidsisaliku ajutüki, mis pärineb hiiglaslikult, 133 miljonit aastat tagasi elanud hiidsisalikult.

title: Video: teadlaste leidsid esmakordselt hiidsisaliku aju

maintext:
Väikese kivi suuruse fossiilse ajutüki leidis 2004. aastal Sussexist inglasest fossiilikütt, kes edastas selle teadlastele, kirjutab foxnews.com.
Elektronmikroskoobi analüüs näitas, et see osa võib pärineda Iguandoni liigi hiidsisalikult, kes elas varajasel kriidiajastul ja kes oli taimetoiduline.
Cambridge’i ülikooli paleontoloogi David Normani sõnul oli mikroskoopuuringus näha ebatavalist struktuuri, kuid mitte sellist krimpsus, nagu palja silmaga seda vaadates näeb.
Norman lisas, et hiidsisalikult pärinevas asjuosas on mitu kihti, millest osa meenutab inimaju ajukelmet, mis koosneb sidekoelistest kestadest ja mis ümbritseb aju.
Norman ja ta meeskond on veendunud, et ka sel hiidsisalikul oli ajukelme, samuti ajukude ja veresooned. Mikroskoobi all uuritud ajuosa pärineb suure tõenäosusega ajukoorest.
Paleontoloogide teatel on uuritud ajuosa sarnane tänapäeval elavate lindude ja krokodillide ajuga, kinnitades et need loomad on omavahel kauges suguluses.
Esmalt arvas osa teadlasi, et hiidsisaliku aju oli üsna suur, kuna selle oli näha kolju rõhumise jälge.
«Tegelikut sai see ajuosa säilida vaid tänu sellele, et looma pea oli hukkudes alaspidi ja aju vajus vastu ülemist koljuosa, kus ta kinni jäi,» teatas Norman.
Uuringu kaasautori Alex Liu teatel on hiidsisaliku ajuosa säilimine miljoneid aastaid erakordne, seega on ka leid erakordne.
Teadlastemeeskond arvab, et kui hiidsisalik suri, siis ta aju sõna otseses mõttes marineeriti, kuna kehas oli kõrge happelisus ja vähe hapnikku. Selle põhjal oletatakse, et ta kukkus kas sohu või rabasse, kuid sellest väikesest ajutükist ei saa täpseid järeldusi teha.


description: Taani lõunaosas Åbenrås leidis politsei eile külmikust Süüriast põgenenud noore naise ja ta kahe tütre surnukehad.

title: Taanis leiti külmikust süürlanna ja ta kahe tütre surnukehad

maintext:
Lõuna-Jüütimaa politsei teatel mõrvati nii 27-aastane naine kui ta lapsed, naise abikaasa on kuulutatud tagaotsitavaks, edastab The Local.
«Politsei sai vihje, et võis toimuda mõrv ning põgenike maja läbiotsimisel leiti külmikust kolm laipa. Naise abikaasa ja laste isa ei olnud kodus, teda otsitakse. Hukkunud tüdrukud olid seitsme ja üheksa aastane,» teatas Lõuna-Jüütimaa politsei.
Politsei teatel võttis nendega kontakti naise sugulane, kes teatas, et perega ei ole võimalik ühendust saada.
Täna hommikul uurisid kriminalistid korterit, kus pere elas, et saada juhtunu kohta rohkem infot.
Politsei teatel saabus pere Süüriast Taani 2015. aasta suvel ja nad said seal asüüli.


description: Internetivideote teenuse Netflix juhi Reed Hastingsi arvates on tulevikus saadete ja filimide vaatamine praegusest märgatavalt erinev, selleks võidakse kasutada «Matrixi» filmis stiilis tablette, mis tekitavad alternatiivreaalsuse.

title: Tulevikus vaatame saateid ja filme Matrixi-stiilis hallutsinatsioonitablettide abil?

maintext:
Hastingsi prognoosi kohaselt võivad «tabletisaated» olla olemas 20 – 50 aasta pärast, kuid enne tuleb ületada farmakoloogilised ja tehnilised väljakutsed, edastab WSJ.
««Matrixis» oli Neol valida sinise tableti,mis lubas tal illusioonis edasi elada või punase tableti, mis ta reaalsusse paiskas, vahel. Meie nägemuses viib näiteks sinine tablett alternatiivreaalsusse ja valge tablett aitab sealt reaalsusse tagasi tulla,» selgitas Netflixi juht.
Hasting lisas, et saadete vaatamine tablettide abil võib juba paarikümne aasta pärast meie elu osa olla.
«Inimesed saavad kerge vaevaga viia end altrenatiivrealsusse, kuid sealt ka tagasi tulla ilma, et aju ja keha kahjustada saaks või nad alternatiivelust sõltuvusse satuksid,» lisas Netflixi juht.
Hastingsi arvates aitavad meelelahutus ja filmid üksildustunnet ja tüdimust peletada, kuid lähitulevikus saab seda kogeda uuel, seni kogemata viisil. Virtuaalreaalsus on ammu meie elu osa ja see areneb edasi.
Ta jätkas, et tavaline televisioon on hakanud end ammendama, inimesed otsivad alternatiive ja nutiseadmed võimaldavad nii mõndagi.


description: Venelasi ei vihastanud Malaysia Airlinesi lennu MH17 raport, mille kohaselt tulistati reisilennuk Ida-Ukrainas alla Venemaalt pärit BUK õhutõrjesüsteemi abil, kuid neid vihastas Robbie Williamsi uus muusikavideo.

title: Video: Robbie Williams vihastas venelasi

maintext:
Videol on kuulda pala «Party Like a Russian», mis pärineb Williamsi uuelt albumilt «Heavy Entertainment Show», kuid venelaste arvates on neid selles videos stereotüpiseeritud ja osa Vene väljaandeid kirjutas, et Robbie Williamsil tuleks keelata Venemaal kontsertide andmine, edastab The Guardian.
Williamsit on kuulda laulmas vihjega nii Venemaa kultuurile, ajaloole, tsaar Nikolai II usaldusalusele Grigori Rasputinile kui president Vladimir Putinile. Lisaks on vihjeid Sergei Prokofjevi balletile «Romeo ja Julia». Lauljat ümbritsevad videos pidevalt baleriinid.
Venemaa riiklik telekanal Vesti teatas, et Williams üritab vene teemaga «end päästa», sest ta populaarsus on languses.
Vene tabloid Life arvas, et Williamsit ei tohiks enam Venemaale esinema lubada, kuna ta naeruvääristas venelasi.
Oligarhi Mihhail Hodorkovski nõunikuna töötanud Roman Popkov sõnas, et Robbie Williamsi video on rämps, kuna ülistatakse korrumpeerunud eliiti ja sellel ei ole midagi tegemist vene iidsete kultuuritavadega.
Mitmed mediaallikad spekuleerisid, et kas Williams viitas meelega Venemaa presidendile Vladimir Putinile. Muusik kaitses end Twitteris selgitades, et ta rõhub oma laulus faktile, et venelased oskavad pidutseda ja see on kõik.
On ka neid venelasi, kellele Williamsi pala meeldib. Üks neist on 1980. aastatel kuulsaks saanud popstaar Juri Loza, kes peab venelaste teemalist pala ja videot suurepäraseks.
Poliitik Maria Baranova arvates stereotüpiseerib Williams vaid väikest hulka venelasi, kuid mitte kõiki.


description: Veel 1990. aastatel arvati, et virmalised ei tee helisid ja neil, kes neid kuulevad, on probleem peas, kuid hiljem on tõestatud, et virmalistel on neile omased helid.

title: Video: millist heli teevad virmalised?

maintext:
Yle ja National Geographicu teatel uuris 1990. aastatel virmaliste helisid Norra füüsik ja virmalisteuurija Carl Störmer, kelle eesmärgiks oli teha kindlaks, kui kõrgel on virmalised ja kust pärinevad selle oletatavad helid.
Strömeri andmete kohaselt on virmaliste alumine piir 80 kilomeetri ja ülemine 300 kilomeetri kõrgusel ning siis tundus ebausutav, et inimkõrv võib kuulda nii kõrgel olevaid helisid. Störmer arvas, et kuuldud helid ei pärinenud mitte virmalistest, vaid selle tekitasid mõõteseadmed või tormid.
Kuid asja uuris 1990. aastate lõpul ja 2000. aastatel ka soomlane, Aalto ülikooli akustik Unto Laine, kes kinnitas, et virmalised teevad erinevaid helisid. Tema uuringu kohaselt on virmaliste helideks ka sellised, mis meenutavad püssist tulistamist, lõkketule praksumist, tuulevilinat ja kumisemist.
Laine arvates tekivad virmaliste helid märgatavalt madalamal kui on virmalised ise ehk 70 – 75 meetri, mitte kilomeetrite kõrgusel. Öisest taevast kostunud helid on ehmatanud läbi sajandite ja varasematel aegadel peeti neid «jumala» või «kuradi» hääleks.
Nüüdseks on teada, et päikeselt pärit laetud osakesed liiguvad Maa suunas ja need põrkuvad meie planeedi magnetväljaga. Osakestevood liiguvad mööda jõujooni meie planeedi magnetpooluste suunas ja jõuavad atmosfääri, tekitades värvidemängu ja kummalised helid.
Laine andmetel tekib kaks laetud osakestega ala, millest üks negatiivne ja teine positiivne, magnettormi tingimustes need laengud vallanduvad, tekitades erinevaid helisid.
Soome Meteoroloogiainstituudi andmetel on virmaliste kõige tugvamad helid 75 meetri kõrgusel maapinnast.


description: Mitmed selle kanali saated ja sarjad – näiteks «Tantsud», «Comedy Club», «Selgeltnägijate tuleproov», «Dom-2» ja paljud teised – on hästi tuntud ja armastatud ka Eestis. Nüüd jõuavad need Eesti televaatajateni samaaegselt televaatajatega Venemaal.

title: Populaarne Venemaa meelelahutuskanal TNT jõuab Eesti vaatajateni

maintext:
TNT tugevuseks ja eripäraks on keskendumine parimale meelelahutusele – programmi põhiosa moodustavad teleshowd, huumorisaated ja sisukad seriaalid. Tänu sellele on TNT olnud vaatajate lemmik pikki aastaid ja seda eriti nooremate vaatajate hulgas. Eestis ja Lätis on telekanal TNT olnud valitud kaabelvõrkudes kättesaadav alates kevadsuvest. Nüüd on levivõimalused veelgi avardumas.
Lätis on telekanal TNT alustanud väga edukalt, olles eriti populaarne noorte vaatajate seas. Kui kogu teleauditooriumist oli TNT osakaal Läti TNS Kantar andmetel septembris 2,3 protsenti, mis on värskelt uuele turule sisenenud telekanali jaoks väga hea näitaja, siis 15-34-aastased Läti elanikud veetsid TNT seltsis koguni 6 protsenti kogu telerivaatamise ajast. Selle tulemusega oli TNT kõigi Lätis nähtavate telekanalite arvestuses kolmandal kohal. Sama positiivset vastuvõttu on oodata ka Eestis.
Andzejs Pjateckis, TNT eksklusiivse Baltikumi partneri Global Media peadirektor ütles, et TNT-d oodati Baltikumi turule mitu aastat ja lisas. «Meil on hea meel, et see sai teoks. Olen veendunud, et see on kanal, mille pärast tasub teler sisse lülitada. Suur tänu TNT juhtkonnale otsuse eest alustada ülekandeid ka Baltimaadesse!»
Ka koduriigis Venemaal on TNT sügishooaeg käivitunud väga hästi, olles sihtauditooriumis, 14-44-aastaste venemaalaste seas ülekaalukalt vaadatuim telekanal. Ka Venemaa kõige vaadatumate saadete pingerea eesotsas domineerivad TNT saated nagu «Selgeltnägijate tuleproov», komöödiasari «Olga», «Kord Venemaal», «Stand up» ja nii edasi.
TNT vaatamiseks tuleb pöörduda oma kaabellevioperaatori poole.


description: Päikeselennukiga Solar Impulse 2 eduka ümbermaailmalennu sooritanud Šveitsi seiklejad Andre Borschberg ja Bertrand Piccard alustasid uut projekti, milles  ei lennata enam keskkonnasäästliku lennuki, vaid mehitamata päikesedrooniga.

title: Päikeselennuki meeskond käivitab drooniprojekti

maintext:
Plaani kohaselt tahetakse drooni abil viia kaugetesse piirkondadesse WiFi või siis koguda põllumajanduses vajaminevat informatsiooni, edastab seeker.com.
«Tegemist oleks Solar Impulse mehitamata variandiga,» teatas aviaator ja insener Borschberg eilsel pressikonverentsil Šveitsis Genfis uue projekti kohta.
Borschberg ja Piccard said maailmakuulsaks, lennates 43 000 kilomeetrit üle nelja mandri, kahe ooekani ja kolme mere, kasutamata tilkagi kütust.
Juulis lõppenud ümbermaailmalennu eesmärgiks oli tutvustada puhast kütust, milleks on päikeseenergia, kuid uues projektis tahetakse astuda samm edasi ja hakata seda kasutama igapäevaselt.
Šveitsi aviaatorite sõnul hakkab mehitamata õhusõiduk võrreldes teiste õhusõidukite, lennukite ja satelliitidega lendama võrdlemisi madalal, umbes 20 kilomeetri kõrgusel. Drooni abil saab kauged piirkonnad varustada WiFi-ga või siis kogub masin põllumajanduses ja metsanduses vajalikku infot.
Borschbergi sõnul saab Solar Impulse droon teha tööd, milleks paljud teist tüüpi lennumasinad võimelised ei ole. Piccardi teatel käivitasid nad uue projekti, jätkates samas puhaste tehnoloogiate tutvustamist kogu maailmas, et vähendada fossiilsetest kütustest tekkivat saastatust.
Solar Impulse 2 ümbermaailmalennul oli 17 etappi ning pikimal etapil juhtis lennukit Borschberg, lennates Jaapanist Nagoyast USAsse Hawaiile 118 tunniga ja läbides 8924 kilomeetrit.
Lehekülge vaata siit.


description: Neljapäeval, 13. oktoobril esilinastus Tartus kinos Cinamon Mart Kivatiku uus mängufilm «Õnn tuleb magades», film on kinodes üle Eesti alates reedest, 14. oktoobrist.

title: Galerii: Tartus esilinastus kinos Cinamon Mart Kivastiku armastusfilm "Õnn tuleb magades"

maintext:
Filmi peaosades Katariina Unt ja Ivo Uukkivi.
Kivastiku filmi peategelaseks on neljakümnedates naine nimega Viivi, kes ühel hommikul avastab enda kõrvalt voodist tundmatu mehe. Paanikas naine püüab oma peas taastada eelmise päeva sündmusi. Selgub, et seljataga on elu halvemaid päevi: valutav õlg, tööle hilinemine, arsti diagnoos, korralik tüli apteegijuhatajast tšikiga, keda ta silmaotsas ei salli, ja kõige selle tagajärjel õhtu lõpp kõrtsis, kus ta mõistab, et võid olla nii korralik ja tubli, kui tahad, aga õnne peab ka olema.
Mees, kelle Viivi linade vahelt leiab, on viiekümnele lähenev Andres, lahke loomuga kutseline äparduja, mees, kes ei suuda öelda «ei». Ühel õhtul satub ta oma kodukõrtsis tantsima kena võõra naisega.
Mart Kivastiku «Õnn tuleb magades» on kurbade kohtadega naljakas film või siis naljakate kohtadega kurb film, kuidas kellelegi.
Lugu, kus jumalik täringumäng pakub lootust ka neile inimestele meie ümber, kelle peale keegi esmapilgul panuseid teha ei julge. Liiga kõrgete ootuste puhul näitab elu sulle tihti rusikat, aga kui ootuste horisont on päriselt längu vajunud, võib ootamatult avaneda uus uks.
Peaosi mängivad Katariina Unt ja Ivo Uukkivi.
Teistes osades Tiit Sukk, Ita Ever, Katrin Pärn, Mari-Liis Lill, Veiko Täär, Hannes Kaljujärv, Tiit Palu, Tõnu Oja jt.
Filmi stsenarist ja režissöör on Mart Kivastik, operaator Elen Lotman (ESC), kunstnik Toomas Hõrak, produtsent Anneli Ahven. Tootja Kopli Kinokompanii, kaastootja Vintage Pictures (Island).
Filmi valmimist toetavad Eesti Filmi Instituut, Eesti Kultuurkapital, Tartu Filmifond, Islandi Filmifond ja Islandi Tagasimakse Fond.
Vaata pildigaleriid esilinastusest!


description: Venemaal Jekaterinburgis määras kohus noorele sotsiaalblogijale kahe kuu pikkuse vangistuse, kuna ta mängis õigeusukirikus menumängu «Pokémon Go`d» ja jäädvustas selle videole, mille riputas sotsiaalmeediasse.

title: Video: vene blogija jäädvustas kirikus "Pokémon Go" mängimise, sai kaks kuud koduaresti

maintext:
21-aastane Ruslan Sokolovski oli Pokemonide püüdmises edukas, kuid mängimine tõi talle kaasa ebameeldiva reaalsuse, kuna ta sai selle eest karistada, edastab Russia Today.
Kohus mõistis Sokolovski süüdi usklike solvamises ja vaenu külvamises ning talle määrati kahe kuu pikkune vangistus, mida ta kannab koduarestis olles.
Venelane eiras õigeusukiriku poolt edastatud sõnumit, et «Pokémon Go» mängijad ei tohi seda mängu kirikus mängida.
Mees seadis sammud Jekaterinburgi peakirikusse, Kõikide Pühakute kirikusse, mis rajati kurikuulsa Ipatjevi maja endisse asukohta. Jekaterinburgi Ipatjevi maja oli Venemaa viimase tsaari Nikolai II ja ta perekonna tapmispaik 1918. aastal.
Vene meedia teatel saab määrata kuni 500 000 rubla suuruse trahvi (umbes 5000 eurot) või kuni kolme aasta pikkuse vangistuse, kui kirikus kasutatakse nutitelefone Pokemonide püüdmiseks.
«Miks peaks keegi solvuma, kui ma kirikus oma nutitelefoni kasutan? See on kummaline, seega tegin katse, kas saan kirikus Pokemone püüda, sest ma ei takista sellega kedagi. Samuti ei ole kuskil kirjas, et kirikus ei tohi nutitelefoni kasutada,» teatas mees kirikus tehtud videos.
Sokilovski läks kirikusse Pokemone püüdma jumalateenistuse ajal, sest taustal on kuulda preestri häält.
Mängu lõpus teatas ta videol, et talle meeldis kirikus virtuaaltegelasi püüda, kuna mitte keegi ei seganud teda.
Kiriku esindajad teatasid Sokolovski jultumusest politseile, mees arreteeriti, kuid vanglas oli ta lühikest aega, sest ta viidi üle koduaresti.


description: Ameerika Ühendriikides sai möödunud kolmapäeval koolis surmavalt haavata kuueaastane Jacob Hall, kes maeti eile.

title: Pildid ja video: koolitulistamise järgselt surnud poisi matusel olid "superkangelased"

maintext:
Lõuna-Carolina Townville`i koolis õppinud Hall viidi küll pärast koolitulistamist haiglasse, kuid ta suri möödunud laupäeval, edastab news.com.au.
14-aastane õpilane avas nimetatud koolis tule, mille tõttu kaks õpilast ja õpetaja said vigastada, Jacob Halli vigastused olid kõige raskemad. Politsei teatel tabasid nad tulistaja, kes oli enne koolis tule avamist lasknud oma isa maha.
Eile jäeti Jacob Halliga hüvasti ja Oakdale´i baptistikirikusse kogunes 1500 inimest, kes olid riietunud «superkangelasteks» nagu Batman, Spiderman, Teenage Mutant Ninja Turtles, The Hulk ja teised.
Poisi pere sõnul meeldis Jacobile mängida superkangelast ja olla õiglane, selle tõttu maeti ta oma lemmiktegelase Batmani kostüümis, poisi ema Renae Hall kandis Batmani kaaslanna Robini kostüümi.
Ema pidas kõne, milles sõnas, et Jacob oleks kindlasti oma tapjale andestanud ja ka tema andestab.
Matusel osalenud peresõbra David Blizzardi arvates on superkangelaste lood klassikalised hea halva vastu ning maailmas on palju kurjust, kuid headus võidab.
Townville´i koolis jätkub õppetöö täna ning piirkonna koolid hakkavad tähistama hukkunud Jacobi mälestuseks superkangelase päeva.
Halli pere on pärast lapse kaotust saanud annetustena juba üle 215 000 dollari.


description: 7. novembril toimub Vene Kultuurikeskuses kontsert “Bridging The Worlds — Ühendades Maailmu”, kus publiku ette astub maailma kitarrivirtuoos Estas Tonne koos Pepe Danza ja Dimitri Artemenkoga. Tegemist ehk polegi lihtsalt kontserdiga, vaid kirjeldamatu väravaid avava muusikalise kogemusega, mida igaüks kogeb omanäoliselt ja unikaalselt just selles kohas ja sellel hetkel.

title: Tallinnas esineb kitarrivirtuoos Estas Tonne

maintext:
Sügisturneel olev Estas Tonne on öelnud, et tema ise ei mängigi, vaid see kõik sünnib läbi meie kõigi ja saabub läbi tema käe — ühendades erinevaid maailmaruume.
Tema muusika on mitmekesiste stiilide peaaegu märkamatu üksteise sisse sulamine, andes tõuke võimsale sisemisele ärkamisele.
Joseph “Pepe” Danza on unikaalne nähtus tänapäeva põlvkonna muusikute hulgas, ta on omandanud laia kultuurilise mitmekülgsuse ja teda on kutsutud “maailmamuusika kehastuseks” ja “ekstreemseks multiinstrumentalistiks”.
Tema pillide kogumikus on üle 300 instrumendi: löök-, puhk- ja keelpillid ning mõningad peaaegu tundmatud instrumendid, lisaks spetsiaalselt Pepele tehtud ainulaadsed käsitööpillid, sealhulgas Eestis valminud kannel.
Eestist pärit Dimitri Artemenko on erakordselt delikaatne ja tundlik muusik, kes on liikunud läbi mitmete muusikažanrite ja -stiilide enne, kui leidis tee enda unikaalse heli juurde.
Dimitri kasutab kaht viiulit — akustilist ja elektrilist — mis teeb tema helipaleti väga eredaks ja mitmekülgseks.
Estas Tonne, Pepe Danza ja Dimitri Artemenko maailmad kohtuvad ja ühilduvad 7. novembril Vene Kultuurikeskuses.


description: Kuveidis leidis aset juhtum, milles papagoi paljastas naisele ta mehe suhte nende koduabilisega.

title: Papagoi paljastas mehe suhte koduabilisega

maintext:
Lemmikuna peetav lind kordas naise ees sõnu ja lauseid, mida mees oli armatsedes oma salakallimale öelnud, edastab Arab Times.
Naine kahtlustas mõnda aega, et ta mehel ja nende koduabilisel võib suhe olla, kuid tal ei olnud kindlaid tõendeid, kuid kui lind hakkas teatud lauseid kordama, said ta kahtlused kinnituse.
Naine tegi politseile avalduse, teatades oma mehe truudusetusest, sest Kuveidi seaduse kohaselt saab abielurikkumise eest määrata võrdlemisi pika vanglakaristuse.
Prokurörid ei esitanud mehele süüdistust, kuna naise antud tõendid ei olnud piisavad kohtuprotsessi algatamiseks. Prokuröride arvates võis papagoi need laused õppida kas tele- või raadiosaadetest, mitte tegelikust elust.
Varasemast on teada mitmeid juhtumeid, milles papagoid on salasuhte paljastanud.
BBC teatas näiteks 2006. aastal Ühendkuningriigis toimunud juhtumist, milles papagoi paljastas oma omaniku ja tema kolleegi vahelise salasuhte naise kihlatu ees.
Suzy papagoi hakkas kihlatu Chrisi juuresolekul pidevalt hüüdma «I love you Gary», seet tegi Suzy ja Chrisi suhele kiire lõpu.


description: USA presidendikandidaadid, vabariiklane Donald Trump ja demokraat Hillary Clinton peavad enne 8. novembri valimisi veel kaks avalikku väitlust.

title: Trump plaanib Clintoni vastu astuda abieluväliste suhete teemaga

maintext:
Nii Trump kui Clinton üritasid esimesed debatis leida üksteise nõrku kohti ja neid enda huvides ära kasutada, kuid valimisekspertide arvates võivad järgnevad debatid veelgi tulisemad olla.
USA meedia teatel plaanib Trump oma «trumbina» välja käia abieluväliste suhete teema. Trump tahab Clintonit rünnata sellega, et vastaskandidaadi abikaasal, USA endisel presidendil Bill Clintonil on olnud mitmeid abieluväliseid suhteid.
Trumpi arvates aitas Hillary Clinton oma mehel 1980. – 1990. aastatel kõrvalhüppeid varjata, tehes seda eelkõige oma poliitilist karjääri silmas pidades.
Teada on, et Bill Clintonil on olnud abieluväline suhe vähemalt kolme naisega. Näiteks 1992. aasta jaanuaris, kui oli käimas Bill Clintoni presidendikampaania, paljastas armuke Gennifer Flowers oma suhte Billiga, kuid Hillary jäi sellest hoolimata meest toetama ja teatas, et see naine valetab.
Hillary Clinton tahtis selle sammuga kindlustada nii oma mehe kui enda poliitilist tegevust ja puhastada mainet. Aastaid hiljem tunnistas Bill Clinton vande all, et tal oli Flowersiga seksuaalsuhe, kuid presidendikampaania ajal tegi meeskond kõik, et Flowersit halvas valguses näidata.
Bill Clintonil oli veel suhe Valge Maja praktikandi Monica Levinskyga, see paisus suureks skandaaliks, jõudes kohtusse ja Arkansase osariigi riigiametniku Paula Jonesiga.
Kõigi kolme naise kohta on Hillary Clinton kasutanud väljendit «nartsissistlik hull», üritades sellega oma meest näidata positiivses valguses.
Väidetavalt plaanib Trump tuua esile Bill Clintoni need kolm naissuhet ja veel mõned kõrvalsuhted, mis on vähem teada.
Kriitikute sõnul võtab Trump ette julge teema, sest ka tema ei ole just kõige truum olnud. See on avalik saladus, et Donald Trump pettis oma naist Ivana Trumpi Marla Maplesiga.
Seega võib Trumpi abieluväliste suhete rünnak pöörduda tema enda vastu, kui Hillary Clinton sellele faktile rõhub.
Veel võib Hillary Clintoni Trumpi vastu suunatud «trumbiks» olla minevikupaljastus, et Trump osales kunagi softporno videos.
Trumpi ja Clintoni debatid on veel 9. ja 19. oktoobril.


description: Rahvusvaheline meedia teatas, et eile hilisõhtul rööviti USA tõsielustaarilt Kim Kardashianilt Pariisis relva ähvardusel kalleid ehteid.

title: Millised ehted Kim Kardashianilt Pariisis rööviti?

maintext:
Väidetavalt said röövlid kätte ka sõrmuse, mille väärtus on ligi viis miljonit dollarit ning mille disainis Kardashiani abikaasa, muusik Kanye West, edastab Daily Mail.
Kanye West kinkis selle sõrmus oma naisele möödunud kuul ning Kim Kardashian oli sellega pidevalt meedia vaateväljas.
Pariisi politsei ega Kardashianite pere ei ole paljastanud, millised hinnalised ehted röövlite kätte langesid, kuid kõmufotograafide fotodel, mis on tehtud enne röövimist Pariisis, on staari näha kandmas erinevaid ehteid.
Politsei andmetel said röövlid kätte ehteid 6,7 miljoni dollari (kuus miljonit eurot) väärtuses, kuid see summa on suurem, kuna Kardashian ei mäletanud kõiki kaasavõetud ehteid.
Kõige väärtuslikum olevat nimetatud sõrmus, millel on 20-karaadine smaragd. See sõrmus olevat hinnalisem, kui Kanye Westi poolt Kim Kardashianile 2013. aastal kingitud kihlasõrmus, millel on 15-karaadine vääriskivi ja mille hind on umbes 1,6 miljonit dollarit.
Kinnitamata andmetel kuulub kahe sõrmuse komplekti ka kaelakee, mille väärtus on umbes neli miljonit dollarit. Lisaks olevat staaril Pariisis kaasas olnud kullast ja väikeste vääriskividega hambakaunistused.
Veel olevat staaril Pariisis kaasas mitu kuldkeed, millised samuti kinkis talle ta abikaasa Kanye West. Need ehted disainis West koostöös kuulsa juveliiri Jaco Araboga. Keede väärtus ei ole teada, kuid Arabo ehete hinnad algavad mitmetuhandest dollarist.
Kim Kardashianil on harjumus riputada endast sotsiaalmeediasse pilte, millel ta kannab kalleid ehteid. Uurijate arvates võisidki need paljastused röövlid kohale meelitada.
Pariisi politsei teatel sisenesid maskides ja relvastatud röövlid, kes olid riietunud politseinikeks, Pariisis Kim Kardashiani elukohta, uimastasid ihukaitsjad, sulgesid läbipekstud staari vannituppa ja viisid ehtekarbis olnud ehted kaasa.
Staaripaari lapsed, kolmene tütar North ja kümnekuune poeg Saint on emaga Pariisis ja magasid röövi ajal samas korteris.
Politsei küsitles kõmufotograafi, kes Kim Kardashianit Pariisis igal sammul pildistas. Ta pääses politsenikuks kehastudes restorani, kus pere einestas, kuid ta ei osutunud ehteröövliks.
Prantsuse politsei jätkab USA staari ehete otsingut ja üritab röövlid tabada. Pariisi linnapea Anne Hidalgo mõistis röövi hukka ja avaldas ameeriklannast staarile toetust.


description: Juba sellel kolmapäeval, 2. novembril, esineb Tallinnas Saku Suurhallis elektroonilise popmuusika geenius JEAN-MICHEL JARRE. Esmakordselt Eestisse saabuv muusik rõõmustab Eesti publikut uue visuaalselt ja heliliselt perfektse muusikalise vaatemänguga ning publikut ootab ees tõeliselt maagiline helirännak suurejooneliste laser-, valgus- ja videolahenduste saatel.

title: Elektroonilise popmuusika geenius Jean-Michel Jarre rõõmustab Eesti publikut uue visuaalselt ja heliliselt perfektse muusikalise vaatemänguga

maintext:
Jean-Michel Jarre esinemised on lisaks muljetavaldavale muusikalisele poolele tuntud ka vaatemänguliste valgus- ning lasershowde poolest. Laval ümbritsevad maestrot ülisuured liikuvad ekraanid, kaasahaaravad 3D-efektid ning põnevad kõrgtehnoloogilised valgus- ja videoerilahendused. Uusim tehnoloogia, mille Jean-Micheli sõnul on ta enda jaoks hiljuti avastanud ning kasutusele just käimasoleva turnee tarbeks võtnud – 3D ilma 3D-prillideta, mida muusik ka tulevikuks nimetab.
Jean-Michel võlub Saku Suurhalli publikut ka erinevatel pillidel helisid tekitades – näiteks lisaks ainulaadsetele klahvpillidele ja analoogsüntesaatoritele ning kitarrile näeb teda Tallinnas ka kuulsat laserharfi mängimas. Laval on kasutusel ka maestro eritellimusel valmistatud läbipaistvast klaasist puutetundlik kontroller ja palju muud.
Tallinna show raames kõlavad nii lood Jean-Micheli hiljuti ilmavalgust näinud plaatidelt «Electronica I & II» kui ka mitmed 1970 ja 1980ndate kultuspalad, sealhulgas «Oxygene», ja «Equinoxe». Kontserdil kuuleb eksklusiivselt ka katkendeid Jarre detsembri alguses ilmuvalt uuelt stuudioalbumilt «Oxygene 3».
Jean-Michel Jarre Electronica Tour / Louis HALLONET (Pro)
Sel kolmapäeval, 2. novembril avab Saku Suurhall uksed kell 18:00, kontsertprogramm algab 19:00. Alguses soojendab publikut Jean-Michel Jarrega tuuril kaasas olev DJ Marco Grenier. Maestro astub lavale orienteeruvalt 20:00.
Piletid hinnaga alates 49 eurost on müügil Piletilevi internetipoes, Piletilevi müügipunktides, Statoili teenindusjaamades ja Selverites üle Eesti.


description: Pariisis juveeliröövi üle elanud teletäht Kim Kardashian saabus täna tagasi New Yorki, kus teda ootas abikaasa Kanye West.

title: Fotod: Pariisis jõhkra röövi üle elanud Kim Kardashian saabus koju 15-autose kolonni saatel

maintext:
Räppar tuli abikaasale lennujaama vastu kella 11 ajal hommikul ja nad suundusid oma korterisse 15 mustast autost koosnevas kolonnis, kirjutab Us Weekly.
Paarile tuli külla ka Kimi ema Kris Jenneri ning tema elukaaslane Corey Gamble. TMZ andmetel oli kohal ka New Yorgi politsei.
«Autokolonnil oli Manhattani tänavatel väga keeruline. Igal pool jäi liiklus seisma,» ütles allikas.
Kim Kardashian saabus autokolonni saatel oma New Yorgi korterisse / Vida Press
Eile öösel umbes kella poole kolme ajal tungis grupp politseinikeks riietunud mehi Kim Kardashiani hotellituppa, sidus naise kinni ja lukustas ta vannituppa. Röövlid viisid kaasa miljonite dollarite väärtuses juveele. Esindaja sõnul oli Kim juhtunust šokis, kuid õnneks füüsiliselt ta viga ei saanud.


description: Prantslasest seikleja ja pikamaaujuja Benoît Lecomte plaanib järgmisel aastal ujuda üle Vaikse ookeani, startides Jaapanist ja finišeerides USAs Californias.

title: Prantsuse seikleja plaanib ujuda üle Vaikse ookeani

maintext:
Seeker.com andmetel kannab 49-aastase Lecomte plaan nime «Pikim ujumine» ja see peaks olema tema neljas pikem ujumisretk.
Prantslane, kes on viimased 20 aastat elanud USAs Texases Austinis, on maailmas esimene inimene, kes on ujunud üle Atlandi ookeani, läbides ligi 6000-kilomeetrise teekonna USAst Massachusettsist Cape Codist Prantsusmaale Bretagne`i Quiberoni 73 päevaga. Teda saatis abipaat, millest peletati elektrivälja abil haisid eemale ning kus ta käis söömas-joomas.
Lecomte teatas üle Vaikse ookeani ujumise plaanist Texase ülikoolis esinedes. Mehe sõnul alustab ta teekonda 2017. aasta aprillis Tokyost ja üritab jõuda poole aastaga Californiasse San Franciscosse, kasutades ära sobivat tuult hoovusi ja lainetust.
Lecomte, kes on aastaid tegelenud pikamaaujumisega, töötab keskkonnakaitsefirma Progea asejuhina. Selle tõttu uurivad nii teda abialusel saatvad kolleegid kui ta ise Vaikse ookeani olusid, kasutades selleks USA kosmoseagnetuuri NASA kui Woods Hole`i okeanograafiainstituudi kõrgtehnoloogilisi seadmeid. Eelkõige pakub neile huvi Vaikses ookeanis liikuv suur prahikogum, milliseid aineid võis sattuda Jaapani Fukushima tuumajaama lekkel ookeanivette ning kui saastatud see ookean on.
Prantslase sõnul oli 1998. aastal üle Atlandi ookeani ujumine väga raske, samas aga oli teekond lühem, sest Vaikses ookeanis tuleb tal läbida ligi 9000 kilomeetrit.
Lecomte plaanib Vaikset ookeani ületades ujuda päevas kaheksa tundi ning teekonna tahab ta läbida 180 päevaga, mis on umbes pool aastat.
Lecomte on viimasel neljal aastal kahel korral üritanud ujudes Vaikset ookeani ületada, kuid mõlemal korral tabasid teda saatnud paati tehnilised rikked ja tal tuli katkestada.
Uuel katsel saadab teda Discoverer, mis on 20-meetrine terasest kerega jaht. See alus on osalenud raskel Global Challenge jahtide võistlusel.
Jahi pardal on väike meeskond ning meditsiinieksperdid jälgivad pikamaaujuja tervislikku seisundit maalt, andes meeskonnale sellest teada.
Prantslane kannab üle Vaikse ookeani ujudes haisid eemale peletavat käevõru ja veekindlat EKG monitori, veel ka kummiülikonda, ujumismütsi – ja prille, hingamistoru ja lesti.
«Olen pikamaaujumisega tegelenud kaua aega ja märganud, kuidas ookeanivesi on aastate jooksul muutunud. Aasta aastalt on rohkem plastikut ja vähem kalu. Iga korda kui ma koos oma lastega ujumas käin, mõtlen et millises maailmas nemad kunagi elavad. Loodan, et oma uuel katsel näen ka haisid, sest nende puudumine räägib ränka keelt,» teatas Lecomte.
Benoît Lecomte Facbooki vaata siit.


description: Prantsuse meedia teatas möödunud nädalal, et osa ajast Pariisis elav Saudi Araabia printsess mõnitas ja alandas ta kodu ümber kujundanud sisekujundajat, kuna mees tegi ilma tema loata ta luksuskorterist fotosid, samas  on fotode tegemine osa sisekujundaja tööst.

title: Sisekujundajat mõnitanud Saudi printsess pääses vastutusest, ihukaitsja pidi kohtu ette astuma

maintext:
Kui varem teatati, et meediakajastusse sattunud naine oli printsess Amera al-Taweel, siis nüüd ilmnes, et see oli Saudi Araabia kuninga Salmani ainus tütar, 42-aastane Hassa al-Sudairi.
Printsess sattus raevu kui nägi, et sisekujundaja tegi ta korterist nutitelefoniga fotosid ja arvas, et mees tahab need müüa kõmumeediale. Ta lasi turvameestel mehe läbi peksta ning ta käed ja jalad kinni siduda. Printsess nõudis siis, et mees ta jalgu suudleks.
Vihane printsess sõnas siis turvatöötajatele: «Te peate selle koera tapma. Selline koer ei ole elu väärt».
Meest hoiti printsessi korteris mitu tundi kinni, kuid siis lubati tal minna. Sisekujunda pöördus politsei poole, näidates oma vigastusi ja nõudis, et politsei juhtumit uuriks.
Prantsuse politsei arreteeris printsessi, kuid kuna tal on Saudi Araabia kuningliku perekonna liikmena diplomaatiline puutumatus, siis vabastati ta kiiresti. Printsessi eest pidi kohtu ette astuma ta ihukaitsja, printess ise olevat aga Saudi Araabiasse tagasi lennanud.
Ihukaitsja sõnas kohtus, et kuulis printsessi karjuvat ja ta läks tööandjale appi. Mehe teatel tuli tal sisekujundaja niiöelda kahjutuks teha ja ta üritas võimalikult vähe jõudu kasutada.
Ihukaitsja advokaadi Elie Hatemi teatel oli printsessi ruumikas korteris kohal üle 20 inimese, kuid kuna sisekujundajat peeti ohtlikuks, siis mitte keegi neist ei sekkunud intsidenti.
Politsei esindaja sõnas kohtus, et kanntada saanu kehal oli näha peksmisjälgi ja need on kindel märk tema vastu kasutatud vägivalla kohta.
Kuna Saudi Araabia kuninglik pere ja teised sellest riigist pärit jõukad toovad Prantsusmaale palju raha sisse, siis pigistab Prantsuse politsei sageli nende üleastumiste või seadusrikkumiste suhtes silma kinni. On teada juhtumeid, milles rikkad araablased on kas ametnikud või korrakaitsjad ära ostnud ja karistusest pääsenud.


description: USA näitleja Robert DeNiro valas kriitikaga üle kolleegi Jon Voighti, keda tuntakse ka kui Angelina Jolie isa, kuna Voight teatas avalikult, et toetab vabariiklaste presudendikandidaati Donald Trumpi.

title: Robert DeNiro sõnul näeb Trumpi pooldaja Jon Voight hallutsinatsioone

maintext:
Möödunud laupäeval paluti DeNirol öelda ameeriklastele, et nad hääletaksid, kuid staar ründas hoopis Donald Trumpi nimetades teda «rahvuslikuks katastroofiks» ning «koeraks ja seaks, kes ei tea, mida ta räägib», edastab The Independent.
Siis võttis sõna Voight, kes on teada-tuntud Trumpi pooldaja, öeldes et tal on DeNiro räige sõnavõtu pärast häbi.
Pärast seda sõnas DeNiro omakorda, et Voight ei näe selgelt, vaid tal on Trumpi ajupesuu tõttu hallutsinatsioonid.
«Voight on inimese ja näitlejana ok, kuid mitte Trumpi pooldajana. Vabariiklased on loonud Trumpist pildi nagu ta oleks terve mõistuse juures, kuid ta ei ole ja selline mees peaks saama presidendiks. See on kohutav, vabariiklased on valinud hävingutee,» teatas DeNiro pressikonverentsil.
DeNiro rõhutas kogu etteaste vältel, et Trumpi koht ei ole Valges Majas.
«Tahaksin talle rusikaga näkku virutada. Olen vihane selle tõttu, et see kloun jõudis kampaanias punkti, kus ta on kõik välja vihastanud. Ainuüksi selle tõttu ei tohi temast president saada,» lausus staarnäitleja.
Voight ei jätnud pärast DeNiro video avaldamist vastulööki andmata ja teatas Twitteris, et ta kolleeg on ropusõnaline.
«Tunnen suurt häbi, et Bobby DeNiro Donald Trumpi kohta selliseid sõnu kasutas. Trump on töötanud viimase pooleteise aastaga rohkem kui ükski teine kandidaat, et oma sõnum ameeriklastele edastada,» nentis Voight.
Trumpi presidendikampaaniat on saatnud pidevad skandaalid, kuna ta on räigete ja äärmuslike sõnavõttudega nii mõnegi isku ja grupeeringu välja vihastanud.
Möödunud nädalalõpul jõudis avalikusse 2005. aasta video, millel Trumpi on kuulda naiste kohta seksistlikke ja rõvedaid väljendeid kasutamas.
«Ma ei tea mitte ühtegi meest, kes vahel ei oleks naiste kohta selliseid väljendeid kasutanud ja seda just nooremana,» kaitses Voight Trumpi.


description: Popstaar Madonna tegi kummalise avalduse, lubades oraalseksi neile, kes annavad oma hääle demokraadist kandidaadile Hillary Clintonile, mitte vabariiklasele Donald Trumpile.

title: Madonna lubas oraalseksi neile, kes hääletavad Clintoni poolt

maintext:
58-aastane Madonna esines sellise avaldusega New Yorgis Amy Schumeri show`l, edastab The Independent.
«Veel üks asi enne, kui tutvustan komöödiageeniust. Kui te hääletate Hillary Clintoni poolt, siis teen teile suuseksi ja ma olen selles hea,» teatas Madonna.
Madonna ei ole kunagi varjanud oma poliitilis vaateid, mis on üsna vasakpoolsed ja on mitmel korral tekitanud väljaütlemistega skandaali.
2012. aastal, kui president Barack Obama valiti teiseks ametajaks, lausus Madonna, et rahvas peaks hääletama «musta moslemi» poolt.
«Parem oleks, et te kuradi Obama poolt hääletaksite, nii heas kui halvas, eks? Meil on tumedanahaline moslem Valges Majas ja see on kuratlikult suurepärane,» teatas Madonna 2012. aasta septembris.
Meedia kirjutas siis, et Madonnal on kitsas silmaring, kuna ta ei teadnud, mis usku Obama on, kindlasti mitte moslem.
Madonna teatas siis, et ta oli esinedes irooniline ja ta teab, et Obama ei ole moslem, samas on palju ameeriklasi, kes peavad Obamat moslemiks.
«Ja mis siis, kui ta oleks moslem? Minu jutu eesmärgiks oli, et ta sobib presidendiks ja tegelikult on ükskõik, milline on tema usk. Ameeriklased peaksid vähem religioonile tähelepanu pöörama,» teatas lauljanna.
Madonna tekitas skandaali ka 2003. aasta videoga «American Life», mille ta tegi enne Iraagi sõda ja milles ta väidetavalt sõda ülistas. Kuid kolm nädalat pärast avaldamist eemaldas Madonna video avalikkusest, kuna sattus seal nähtava tõttu kriitika alla. Videos on näha näiteks sõjalennukeid ja militaarvormis modelle. Ta selgitas, et see on sõja- ja kommertsusevastane video, kuid vaatajad on seal sisalduvast sõnumist valesti aru saanud, sest ta ei ülista sõda.
USAs leiavad presidendivalimised aset 8. novembril, kandidaatide viimane teledebatt oli eile. Kriitikute sõnul võitis selle Hillary Clinton, Donald Trump aga astus mitme seisukohaga ämbrisse.


description: Lauljanna Janet Jackson teatas hiljuti, et ootab 50-aastasena oma esimest last, mis oli paljudele üllatuseks.

title: Pildid: rasedat Janet Jacksonit nähti moslemirõivastuses

maintext:
Nüüd üllatas staar sellega, et kandis avalikkuses kui oli koos oma abikaasa Wissam Al Managa, mosleminaiste stiilis rõivastust, edastab Daily Mail.
Staar jäi kõmufotograafide kaamerate ette Londonis, üritades laia rõivastusega keha maksmimaalselt varjata.
Briti meedia hakkas spekuleerima, et kas lauljannast on saanud moslem või oli selline rõivavalik juhuslik.
Lauljanna teatas kuus kuud tagasi, et lükkab oma kontsertturnee edasi, et olla koos oma Katarist pärit abikaasa ja perega. Natuke hiljem tuli teade, et ta ootab last.
Staari lähedase isiku teatel on Janet Jackson väga rõõmus, et ta saab emaks ning see on tema elus parim.


description: Ženja ning Anu leidisid Ilu Sõnumilt üles ka disainer Kirill Safonovi, kelle luubi alla võtsid!

title: Elu24 video! Moelooja Kirill Safonov üllatab TFW `l taaskord erakordse loominguga

maintext:
Tihti juhtub olema, et disainerid, kes oma loometöös piire murravad ning revolutsiooni teevad, on väljaspool ateljeed uskumatult tagasihoidlikud! Seda sorti tundub olevat ka juba aastaid Eesti moemaastikul tegutsev Kirill Safonov.
Tulipunane pilgupüüdja-kleit. Kirill Safonovi looming
Kirill, kelle loomingut on võimalik näha ka sügisesel Tallinn Fashion Week'il (reedel kell 21.00 Kultuurikatlas) ütleb, et toob rahva ette käsitsi tehtud tikandid, mida ta palavalt armastab.
Ilu Sõnumil üles pandud butiigis võis peale tikandite näha ka Kirilli enda disainitud ning trükitud kangaid, sest lisaks disaineri elukutsele on Kirill ka õppinud tekstiilikunstnik.
Anu Saagim Kirill Safonov`i moeloomingus aastal 2013
Kuula kindlasti Anu ning Ženja tehtud intervjuud Kirilliga, milles Anu meenutab muuhulgas ka seika, mil ta Kirilli loomingust inspireerituna viineripärjaga aasta hoogsamail peol käis!


description: Laulja Lily Allen külastas Prantsusmaal Calais` sadamalinnas asuvat põgenikelaagrit, hüüdnimega džungel ja puhkes sealseid olusid nähes nutma.

title: Video: Calais`"džunglit" külastanud Lily Allen puhkes nutma

maintext:
Allen teatas, et britid ei ole teinud piisavalt väga viletsates oludes elavate põgenike heaks, takistades nende pääsemist üle La Manche`i väina Ühendkuningriiki, edastab Daily Mail.
Laulja kohtus põgenikelaagris elava 13-aastase Afganistanist pärit poisiga, kes on mitmel korral üritanud oma eluga riskides pääseda mõnele Ühendkuningriiki suundunud veoautole, kuid seni ei ole see õnnestunud.
Poisi teatel elab ta isa juba mõnda aega Birminghamis, kuid tema on olnud kaks kuud «džunglis» lõksus.
«Selle poisi elus on olnud mitmeid etappe ja üleelamisi. Meie, britid oleme sõdinud Afganistanis, jättes afgaanid äärmusrühmituse Taliban haardesse, kuid nüüd riskivad afgaanid jälle oma eluga, et pääseda uue elu alustamiseks Suurbritanniasse. Vabandan oma riigi pärast ja selle pärast, et oled pidanud kannatama,» lausus lauljanna poisile.
Allen esines pärast Calais´«džungli» külastamist BBCs Victoria Derbyshire´i saates, milles puhkes nutma, kui nähtut kirjeldas.
Alleni sõnul abistas ta Calais` humanitaarorganisatsioonis, mis sorteerib annetustena toodud asju, mida jagatakse selle laagri tuhandetele põgenikule.
Samuti kohtus ta mitme naise ja nende lastega, kes seal elava ning kuulis lugusid raskustest, ellujäämistest ja lootusest paremale elule.
«Põgenikud on väga kaugel paikadest, mis nende jaoks tähendasid turvalisust, stabiilsust ja armastust. Arvan, et mitte keegi ei valiks vabatahtlikult «džunglis» elamise, mitte keegi,» nentis staar hiljem antud intervjuus.
Allen lubas Calais`laagri elanikke aidata sõnades, et ta on sageli sündmustel koos miljonäridega ning ta teeb kõik, et jõukad oma «rahakotti tuulutaksid».
Prantsusmaa president François Hollande sõnas, et enne talve plaanitakse Calais` laager lõplikult tühjendada ning sisserännanud paigutatakse üle Prantsusmaa ametlikesse põgenikekeskustesse.
Calais` laagrit peetakse Euroopa riikide migrandipoliitika läbikukkumise sümboliks.
Prantsuse võimude teatel on Calais`ja Dunkirki piirkonnas üle 10 000 põgeniku, kellest sajad üritavad iga päev pääseda veoautodel Ühendkuningriiki.


description: Vaata Elu24 videost, mida põnevat rääkis disainer Maria Tammeorg enne tähtsat TFW moeetendust!

title: Elu24 video! Mammu Couture räägib, kuidas on eesti naine tema printsessi-moe vastu võtnud

maintext:
Mammu Couture'i 2016 sügistalvine kollektsioon on keskendunud peamiselt pidulikele kleitidele, ent leidub ka rõivaid «kontorist-teatrisse».
Kleitide materjalivalikus on palju pärlitega eksklusiivset käsitööpitsi, õhulist tülli ning muinasjutulisi kolmemõõtmelisi lillelisi kangaid. Kollektsioon on mõelnud naisele, kes armastab õrna ja elegantset stiili.
TFW/ Mammu Couture sügis-talv 2016 / Mammu Couture
Mammu Couture alustas rõivadisainiga 2014 aastal, disainid on inspireeritud klassikalisest ilust ajaloolises võtmes. Mammu Couture armastab tülli, sametit, pärleid ning pitsi. Signatuuriks on saanud puhvis varrukad, kohevad seelikud, luksuslikud detailid ning pilkupüüdvad kaunistused.


description: Arheoloogid eemaldasid kaitsekatte Palestiinas Läänekaldal asuvalt vaipmosaiigilt, kuid vaid üheks päevaks. Tegemist on lähis-Ida ühe suurema vaipmosaiigiga.

title: Video: Palestiinas asub Lähis-Ida üks suuremaid vaipmosaiike

maintext:
Külastajad said eile heita pilgu geomeetrilistele ja lillli kujutavatele mustritele ning 38 stseenile, mida on 21 värvitoonis, edastab AFP.
827 ruutmeetri suurune vaipmosaiik katab piiblist tuntud linna Jeeriko lähedal asuva Hishami palee termide põhihoone põrandat, palee ise hävines kaheksandal sajandil piirkonda tabanud maavärinas.
Hishami palee järelejäänud ja varisenud hooned leiti juba 1874. aastal, kuid neid hakati lähemalt uurima 1930. – 1940. aastatel. Leiud peideti prestentkatete ja pinnase alla, et neid kaitsta päikese ja vihma eest. Mosaiigi kohale rajatakse kaitsekatus, kuid see valmib alles järgmisel aastal.
Arheoloogide teatel on selle palee puhul tegemist Umayyadi perioodi kompleksiga, mis oli kunagi põllumajanduslik mõis, mille suurus oli üle 60 hektarit ja mis jagunes kolme ossa: palee, termid ja põllumajandustootmise hooned. Sinna oli rajatud ka vee- ja niisutamissüsteem, mis sai vett lähedal asuvatest veekogudest.


description: Kas oled varem näinud wakeboard'i, mida juhib kraana? Kicker'eid, mis hõljuvad mere kohal õhus? Kolm andekat noort wakeboard'i sõitjat Dominik Hernler, Felix Georgii ja Dominik Gührs ehitasid ja sõitsid maailma esimeses 360-kraadi liikuvas wake'pargis.

title: Video: wakeboard'ijad ehitasid merekonteineritest ägeda wake'pargi!

maintext:
Inspiratsiooni projekti elluviimiseks said noored ühest Youtube’i videost, kus veesuuskadel trikitajat vedas ekskavaator. Projekti realiseerimine ei olnud aga lihtsamate killast. Eelnev uurimustöö, planeerimine, disain – kõik nõudis aega ja vaeva. Enamasti ei ole kraanad piisavalt pika poomiga ega liigu piisaval kiirusel, et sõitjaid takistustest üle tõmmata.
Peale otsimist Hamburgi, Rotterdami ja Istanbuli sadamatest, leidus Horvaatia sadamas Pulas Link Belt LS-108C, mis suutis liikuda kuni 60km/h. Kuna tavaline kiirus wakeboard'imisel on 30km/h, sobis masin ideaalselt.
Lisaks kraana otsingutele tuli seada valmis merekonteineritest park, mille vingeimaks elemendiks sai mere kohal hõljuv takistus.
Vaata ka ülilahedat videot!


description: Pakistani föderaalne uurimisbüroo arreteeris möödunud kolmapäeval afgaanlanna Sharbat Gula, keda süüdistatakse Pakistanis võltsdokumentide alusel elamises.

title: National Geographic´u kunagine esikaanestaar lubati kautsjoni vastu vabadusse

maintext:
Gula sai maailmakuulsaks 1985. aastal, olles teismelisena maineka ajakirja National Geographic esikaanel, edastab The Independent.
Ameeriklasest fotograaf Steve McCurry tegi afgaanlannast Sharbat Gulast 1984. aastal Pakistani põgenikelaagris pildi, millest sai läbi National Gegraphic´u ajaloo kõige kuulsam kaanefoto. Pildil on näha ehmunud, kuid säravate roheliste silmadega tüdrukut.
Pakistani föderaalne uurimisbüroo uuris Gulat ja ta abikaasat kaks aastat, et teha kindlaks, kas nad elavad seal võltsdokumentidega. Gulat süüdistatakse nüüd võltsdokumentide kasutamises, ta küll vabastati praegu kautsjoni vastu, kuid ta peab lähiajal Peshawaris kohtu ette astuma.
Pakistani siseministri Chaudhry Nisar Ali Khani teatel võtsid nad Gula kinni, kuna tema abil on tõenäosus jõuda jälile Pakistanis tegutsevatele isikutele, kes varustavad Afganistanist pärit põgenikke võltsdokumentidega.
Gula hakkas uurijatele silma, kui ta 2014. aasta aprillis esitas Peshawaris avalduse, et saada Pakistani ID-kaart, kuid ta kasutas siis nime Sharbat Bibi.
Ta avalduse juures on pilt, millelt vaatavad vastu samasugused rohelised silmad, kui fotograaf McCurry fotolt, naine on sellel ainult vanem.
Pakistani võimude teatel on sealne rahvastikuregister väljastanud 91 miljonit kehtivat ID-kaarti ja teinud kindlaks 60 675 võltsitud ID-kaarti.
Afgaanid otsivad viise, et neid Pakistanist tagasi Afganistani ei saadetaks ja üheks võimaluseks on võltsitud ID-kaardid.
Alates 1979. aastast, mil toimus nõukogude invasioon, on miljonid afgaanid oma kodumaalt põgenenud, suur osa neist on naaberrriigis Pakistanis.
ÜRO andmetel on Pakistanis 1,4 miljonit asüüli taotlenud afgaani, kuid nende arv on kindlasti suurem, sest on ka illegaale. Kinnitamata andmetel on Pakistanis umbes üks miljon ametlikult registreerimata afgaani põgenikku, seega võib seal olla ligi kolm miljonit afgaani.


description: Taiwani politsei pidas Kaohsiungis kinni mehe, kelle külmlaost leiti 300 tonni porgandeid, mille abil ta porgandite hinna lakke ajas.

title: Taiwanlase laost leiti 300 tonni porgandeid, mille abil ta hinnaga manipuleeris

maintext:
Taiwani tabas üks kuu tagasi järjest kaks orkaani, Meranti ja Megi, ning porgandite hind kerkis pärast seda märgatavalt, sest põllumajanduslik tootmine sai kannatada, edastab AFP.
Politsei teatel taipas end härra Changiks nimetanud mees, et porgandeid odavalt kokku ostes saab ta tekitada porgandite vähesuse, mis toob kaasa hinnatõusu.
Taiwani võimud andsid politseile käsu uurida, mis on porgandite vähesuse ja hinnatõusu põhjuseks ning sel nädalal leiti Changi laohoone, mis oli porgandeid täis.
Changi sõnul ei ole ta midagi valesti teinud. Ta selgitas politseile, et ostab iga aasta veebruaris ja märtsis 1500 tonni porgandeid, mida müüb kogu aasta jooksul.
Taiwanlase sõnul on ta 300-tonnine porgandivaru nii väike, et see on praktiliselt ainult enda tarbeks.
Möödunud nädalal teatasid Taiwani põllumajandusametnikud, et välismaalt ostetakse põllumajandussaadusi rohkem sisse, kuna selle abil saab hindu stabiliseerida.